REGOLAMENT TA' IMPLIMENTAZZJONI TAL-KUMMISSJONI (UE) 2019/576

tal-10 ta' April 2019

li jimponi dazju anti-dumping provviżorju fuq l-importazzjonijiet ta' taħlitiet ta' urea u nitrat tal-ammonju li joriġinaw fir-Russja, fi Trinidad u Tobago u fl-Istati Uniti tal-Amerka

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) u b'mod partikolari l-Artikolu 7 tiegħu,

Wara li kkonsultat lill-Istati Membri,

Billi:

1. PROĊEDURA

1.1. Bidu

(1) Fit-13 ta' Awwissu 2018, il-Kummissjoni Ewropea bdiet investigazzjoni anti-dumping fir-rigward tal-importazzjonijiet fl-Unjoni ta' taħlitiet ta' urea u nitrat tal-ammonju li joriġinaw fir-Russja, fi Trinidad u Tobago u fl-Istati Uniti tal-Amerka (“il-pajjiżi kkonċernati”) fuq il-bażi tal-Artikolu 5 tar-Regolament (UE) 2016/1036 tal-Parlament Ewropew u tal-Kunsill (“ir-Regolament bażiku”). In-Notifika ta' Bidu (Notice of Initiation,“NoI”) ġiet ippubblikata f'Il-Ġurnal Uffiċjali tal-Unjoni Ewropea (2).

(2) Il-Kummissjoni bdiet l-investigazzjoni wara lment ippreżentat fid-29 ta' Ġunju 2018 minn Fertilizers Europe (“l-ilmentatur”) f'isem il-produtturi li jirrappreżentaw aktar minn 50 % tal-produzzjoni totali tal-Unjoni ta' taħlitiet ta' urea u nitrat tal-ammonju (“UAN”). L-ilment kien fih evidenza ta' dumping u ta' dannu materjali riżultanti li kien biżżejjed biex jiġġustifika l-bidu tal-investigazzjoni.

1.2. Reġistrazzjoni

(3) Il-Kummissjoni għamlet l-importazzjonijiet tal-prodott ikkonċernat soġġetti għar-reġistrazzjoni skont l-Artikolu 14(5a) tar-Regolament bażiku bir-Regolament ta' Implimentazzjoni tal-Kummissjoni (UE) 2019/455 tal-20 ta' Marzu 2019 (3) (“ir-Regolament dwar ir-reġistrazzjoni”)

1.3. Partijiet interessati

(4) Fin-notifika ta' Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni informat speċifikament lill-ilmentatur, lill-produtturi magħrufa tal-Unjoni, lill-produtturi esportaturi magħrufa u lill-awtoritajiet tal-Federazzjoni Russa (“Russja”), ta' Trinidad u Tobago (“TT”), u tal-Istati Uniti tal-Amerka (“Stati Uniti”), lill-importaturi u l-assoċjazzjonijiet magħrufa li jirrappreżentaw l-interessi tal-utenti u lil assoċjazzjonijiet oħra magħrufa li huma kkonċernati dwar il-bidu tal-investigazzjoni u stednithom jipparteċipaw.

(5) Il-partijiet interessati kellhom opportunità jikkummentaw dwar il-bidu tal-investigazzjonijiet u jitolbu seduta ta' smigħ mal-Kummissjoni u / jew mal-Uffiċjal tas-Seduta fil-proċedimenti kummerċjali.

(6) Il-produtturi esportaturi li kkooperaw fir-Russja u fl-Istati Uniti sostnew li l-ilmentaturi ma kellhom ebda dritt u li ma kienx hemm evidenza biżżejjed ta' dumping u ta' dannu biex titnieda l-investigazzjoni.

(7) Il-Kummissjoni ma laqgħetx dawn iż-żewġ pretensjonijiet. Il-Kummissjoni kkontroverifikat u kkonfermat il-konklużjonijiet fin-Nota tal-fajl dwar il-pożizzjoni disponibbli għall-ispezzjoni mill-partijiet interessati li l-ilment sar abbażi tal-produtturi li jirrappreżentaw aktar minn 50 % tal-produzzjoni totali tal-Unjoni ta' UAN. Barra minn hekk, il-Kummissjoni wettqet eżami tal-ilment skont l-Artikolu 5 tar-Regolament bażiku, u waslet għall-konklużjoni li r-rekwiżiti għall-bidu ta' investigazzjoni ġew issodisfati, jiġifieri li l-adegwatezza u l-preċiżjoni tal-evidenza ppreżentata mill-ilmentatur kienu suffiċjenti. Skont l-Artikolu 5(2) tar-Regolament bażiku, ilment għandu jinkludi tali informazzjoni disponibbli b'mod raġonevoli għall-ilmentatur dwar il-fatturi indikati fih. Fuq il-bażi tal-evidenza pprovduta, kif ikkonfermat mill-valutazzjoni proprja tal-Kummissjoni, dan ir-rekwiżit kien issodisfat.

1.4. Kampjunar

(8) Fin-Notifika ta' Bidu tagħha, il-Kummissjoni ddikjarat li tista' tieħu kampjun tal-partijiet interessati skont l-Artikolu 17 tar-Regolament bażiku.

1.4.1. Kampjunar tal-produtturi tal-Unjoni

(9) Fin-Notifika ta' Bidu, il-Kummissjoni sostniet li kienet iddeċidiet li tillimita għal għadd raġonevoli l-produtturi tal-Unjoni li kienu se jiġu investigati billi tapplika l-kampjunar u li kienet għażlet provviżorjament kampjun ta' produtturi tal-Unjoni. Il-Kummissjoni għażlet il-kampjun provviżorju fuq il-bażi tal-produzzjoni u l-volum tal-bejgħ tal-Unjoni rrapportati, mill-produtturi tal-Unjoni, fil-kuntest tal-analiżi tal-valutazzjoni ta' rappreżentattività ta' qabel il-bidu. Il-kampjun provviżorju stabbilit b'dan il-mod kien jikkonsisti minn tliet produtturi tal-Unjoni li kienu responsabbli għal madwar 70 % tal-produzzjoni u l-bejgħ tal-Unjoni skont l-informazzjoni disponibbli. Id-dettalji ta' dan il-kampjun provviżorju kienu disponibbli fil-fajl għall-ispezzjoni mill-partijiet interessati u l-Kummissjoni stiednet lill-partijiet interessati sabiex jikkummentaw.

(10) Ftit wara l-bidu, wieħed mill-produtturi inklużi b'mod provviżorju fil-kampjun, Yara Sluiskil B.V., informa lill-Kummissjoni li ma riedx jikkoopera. Barra minn hekk, żewġ produtturi tal-Unjoni bagħtu tweġibiet bħala reazzjoni għall-valutazzjoni ta' rappreżentattività ta' qabel il-bidu wara l-pubblikazzjoni tan-Notifika ta' Bidu. Il-Kummissjoni kkunsidrat id-data tal-produtturi tal-Unjoni dwar il-produzzjoni u l-bejgħ sabiex tistabbilixxi l-kampjun finali.

(11) Bosta partijiet interessati ppreżentaw aktar kummenti fir-rigward tal-kampjun provviżorju. Il-Kummissjoni kkunsidrat il-kummenti u spjegat fin-nota miżjuda mal-fajl miftuħ fit-5 ta' Settembru 2018 għalfejn dawk il-kummenti ma kellhomx impatt fuq l-għażla tal-kampjun finali.

(12) L-approċċ tal-Kummissjoni li tapplika l-kampjunar, skont l-Artikolu 17 tar-Regolament anti-dumping bażiku, fuq il-bażi tal-volum tal-produzzjoni u l-bejgħ tal-prodott simili fl-Unjoni matul il-perjodu ta' investigazzjoni, għaldaqstant inżamm.

(13) Billi Yara Sluiskil B.V. ma xtaqx jikkoopera, il-Kummissjoni ddeċidiet li tissostitwih b'OCI Nitrogen. Il-kampjun finali ta' produtturi tal-Unjoni, magħmul minn AB Achema, Grupa Azoty Zaklady Azotowe Pulawy S.A. u OCI Nitrogen B.V., kien responsabbli għal aktar minn 50 % tal-produzzjoni u l-volumi tal-bejgħ totali tal-Unjoni tal-prodott simili. Il-kampjun huwa rappreżentattiv tal-industrija tal-Unjoni.

1.4.2. Kampjunar tal-importaturi

(14) Sabiex tiddeċiedi jekk it-teħid ta' kampjuni kienx meħtieġ u, jekk iva, sabiex tagħżel kampjun, il-Kummissjoni talbet lill-importaturi mhux relatati biex jipprovdu l-informazzjoni speċifikata fin-Notifika ta' Bidu.

(15) Diversi importaturi mhux relatati ppreżentaw ruħhom bħala partijiet interessati, għalkemm tlieta biss ipprovdew l-informazzjoni mitluba u qablu li jiġu inklużi fil-kampjun. Minħabba l-għadd żgħir ta' tweġibiet li waslu, il-Kummissjoni ddeċidiet li l-kampjunar ma kienx meħtieġ. It-tliet importaturi kollha kienu mistiedna jwieġbu kwestjonarju.

1.4.3. Kampjunar ta' produtturi esportaturi fir-Russja, fi TT u fl-Istati Uniti

(16) Biex tiddeċiedi jekk kienx meħtieġ kampjunar u, jekk iva, biex tagħżel kampjun, il-Kummissjoni talbet lill-produtturi esportaturi magħrufin kollha fir-Russja, fi TT u fl-Istati Uniti sabiex jipprovdu l-informazzjoni speċifikata fin-Notifika ta' Bidu. Barra minn hekk, il-Kummissjoni talbet lill-Missjoni tal-Federazzjoni Russa għall-Unjoni Ewropea, lill-Missjoni ta' Trinidad u Tobago għall-Unjoni Ewropea, u lill-Missjoni tal-Istati Uniti tal-Amerka għall-Unjoni Ewropea biex jidentifikaw u / jew jikkuntattjaw produtturi esportaturi oħra, jekk ikun hemm, li jistgħu jkunu interessati li jipparteċipaw fl-investigazzjoni.

(17) Żewġ produtturi esportaturi fir-Russja, produttur esportatur wieħed fi TT, u produttur esportatur wieħed fl-Istati Uniti pprovdew l-informazzjoni mitluba u qablu li jkunu inklużi fil-kampjun.

(18) Fid-dawl tal-għadd baxx ta' reazzjonijiet mingħand il-produtturi esporataturi, il-Kummissjoni ddeċidiet li l-kampjunar ma kienx neċessarju.

(19) Il-produtturi esportaturi kollha magħrufa kkonċernati, u l-awtoritajiet tal-pajjiżi kkonċernati ġew ikkonsultati dwar l-għażla tal-kumpaniji li għandhom jiġu investigati, permezz ta' nota bid-data tal-21 ta' Awwissu 2018. Ma wasal l-ebda kumment.

1.5. It-tweġibiet għall-kwestjonarju

(20) Il-Kummissjoni bagħtet kwestjonarji lit-tliet produtturi tal-Unjoni fil-kampjun, lill-ilmentatur, lit-tliet importaturi mhux relatati li kienu ppreżentaw ruħhom, lill-erba' produtturi esportaturi fil-pajjiżi kkonċernati u lill-assoċjazzjonijiet tal-utenti u l-operaturi ekonomiċi kollha li ppreżentaw ruħhom u talbu kwestjonarju.

(21) Fl-ilment, l-ilmentatur ipprovda evidenza suffiċjenti ta' distorsjonijiet fil-materja prima fir-Russja fir-rigward tal-prodott ikkonċernat. Għalhekk, kif tħabbar fin-Notifika ta' Bidu, l-investigazzjoni tkopri dawn id-distorsjonijiet fil-materja prima biex tiddetermina jekk għandhomx jiġu applikati d-dispożizzjonijiet tal-Artikolu 7(2a) u 7(2b) tar-Regolament bażiku fir-rigward tar-Russja. Għal din ir-raġuni, il-Kummissjoni bagħtet kwestjonarju addizzjonali lill-Gvern tar-Russja (Government of Russia,“GOR”).

(22) Waslu tweġibiet għall-kwestjonarju mingħand it-tliet produtturi tal-Unjoni fil-kampjun, mingħand Fertilizers Europe, mingħand tliet importaturi mhux relatati, mingħand l-erba' produtturi esportaturi fil-pajjiżi kkonċernati u mingħand sbatax-il operatur ekonomiku differenti, inklużi xi wħud li jirrappreżentaw l-interessi tal-utenti.

(23) Waslet ukoll tweġiba għall-kwestjonarju mingħand il-GOR. Madankollu, din it-tweġiba kienet defiċjenti ħafna u kienet nieqsa mill-informazzjoni bażika meħtieġa mill-Kummissjoni biex teżamina l-allegazzjoni ta' distorsjonijiet fil-materja prima fir-Russja u biex tivvaluta jekk dazju aktar baxx mill-marġni tad-dumping ikunx suffiċjenti biex jitneħħa d-dannu. Il-GOR ma weġibx għat-talba tal-Kummissjoni fir-rigward ta' verifika fil-post, tad-data pprovduta fit-tweġiba għall-kwestjonarju.

(24) Il-Kummissjoni infurmat lill-GOR b'żewġ noti tat-22 ta' Ottubru u tad-19 ta' Diċembru 2018 dwar id-defiċjenzi tat-tweġiba għall-kwestjonarju u n-nuqqas ta' tweġiba għat-talba tal-Kummissjoni sabiex tivverifika d-data pprovduta. Il-Kummissjoni indikat li billi ma tipprovdix l-informazzjoni neċessarja, kienet se tagħmel is-sejbiet tagħha fir-rigward tal-eżistenza ta' distorsjonijiet fil-materja prima fir-Russja fuq il-bażi tal-fatti disponibbli. Il-GOR naqas milli jipprovdi l-informazzjoni meħtieġa bħala reazzjoni għal dawk in-noti.

1.6. Iż-żjarat ta' verifika

(25) Il-Kummissjoni fittxet u vverifikat l-informazzjoni kollha meqjusa neċessarja għal determinazzjoni provviżorja ta' dumping, distorsjonijiet fil-materja prima fir-rigward tal-prodott ikkonċernat fir-Russja, id-dannu li jirriżulta u l-interess tal-Unjoni. Iż-żjarat ta' verifika skont l-Artikolu 16 tar-Regolament bażiku twettqu fl-uffiċċji tal-kumpaniji li ġejjin: (a) Il-produtturi tal-Unjoni u l-assoċjazzjonijiet tagħhom — AB Achema, Jonava, il-Litwanja — Grupa Azoty Zaklady Azotowe Pulawy S. A., Pulawy, il-Polonja — OCI Nitrogen BV, Geleen, in-Netherlands — Fertilizers Europe, Brussell, il-Belġju (b) Importaturi mhux relatati — UnionInvivo, Pariġi, Franza — Interore, Wavre, il-Belġju (c) Produtturi esportaturi: Produtturi esportaturi fir-Russja: Acron Group: — PJSC Acron (“Acron”), Veliky Novgorod, ir-Russja (produttur) — Agronova Belgorod (“Agronova”), Moska, ir-Russja (kummerċjant domestiku) EuroChem Group: — Novomoskovsky Azot, JSC, Novomoskovsk, ir-Russja (produttur) — Nevinnomyssky Azot, JSC, Nevinnomyssk, ir-Russja (produttur) — EuroChem Trading Russia, Moska, ir-Russja (kummerċjant domestiku) Produttur esportatur f'TT: — Methanol Holdings (Trinidad) Limited (“MTHL”), Point Lisas, TT Produttur esportatur fl-Istati Uniti: — CF Industries Holdings, Inc. (“CFI”), Deerfield, Illinois, l-Istati Uniti (d) Importaturi relatati: — Acron France SAS (“Acron SAS”), Pariġi, Franza (importatur relatat ma' Acron Group) — EuroChem Agro GmbH, Mannheim, il-Ġermanja (importatur relatat ma' EuroChem Group) — EuroChem Agro France SAS, Pariġi, Franza (importatur relatat ma' EuroChem Group) — Helm AG (“HAG”), Hamburg, il-Ġermanja (importatur relatat ma' MHTL) — Helm Engrais France (“HEF”), Pariġi, Franza (importatur relatat ma' MHTL) (e) Esportaturi relatati: — Acron Switzerland AG (“Acron AG”), Baar, l-Iżvizzera (esportatur relatat ma' Acron Group) — EuroChem Trading GmbH, Zug, l-Iżvizzera (esportatur relatat ma' EuroChem Group).

1.7. Il-perjodu ta' investigazzjoni u l-perjodu kkunsidrat

(26) L-investigazzjoni tad-dumping u d-dannu kopriet il-perjodu mill-1 ta' Lulju 2017 sat-30 ta' Ġunju 2018 (“il-perjodu ta' investigazzjoni” jew il-“PI”). L-eżami tat-tendenzi rilevanti għall-evalwazzjoni tad-dannu kopra l-perjodu ta' bejn l-1 ta' Jannar 2015 u t-tmiem tal-perjodu ta' investigazzjoni (“il-perjodu kkunsidrat”).

2. PRODOTT IKKONĊERNAT U PRODOTT SIMILI

2.1. Il-prodott ikkonċernat

(27) Il-prodott ikkonċernat huwa taħlitiet ta' urea u ta' nitrat tal-ammonju f'soluzzjoni milwiema jew ammonijakali li joriġinaw fir-Russja, fi Trinidad u Tobago, u fl-Istati Uniti tal-Amerka, li attwalment jaqgħu taħt il-kodiċi NM 3102 80 00 (“il-prodott ikkonċernat” jew “UAN”).

(28) L-UAN huwa fertilizzant tan-nitroġenu likwidu.

(29) Il-kontenut tan-nitroġenu huwa l-aktar karatteristika sinifikanti tal-prodott ikkonċernat. Dan jista' jvarja bejn 28 % u 32 % ta' UAN. Varjazzjoni bħal din ġeneralment tinkiseb billi jiġi miżjud aktar jew anqas ilma mas-soluzzjoni. Il-biċċa l-kbira tas-soluzzjonijiet importati għandhom tendenza li jkollhom kontenut ta' nitroġenu ta' 32 %. L-UAN b'kontenut ta' nitroġenu ta' 32 % huwa aktar ikkonċentrat mill-UAN b' 30 % jew anqas, u għalhekk irħas għat-tbaħħir. Madankollu, ikun xi jkun il-kontenut tan-nitroġenu tagħhom, is-soluzzjonijiet kollha ta' urea u nitrat tal-ammonju huma kkunsidrati li għandhom l-istess karatteristiċi fiżiċi u kimiċi bażiċi u għalhekk jikkostitwixxu prodott uniku.

2.2. Prodott simili

(30) L-UAN huwa prodott ta' komodità pur, u l-kwalità u l-karatteristiċi fiżiċi bażiċi tiegħu huma l-istess ikun xi jkun il-pajjiż tal-oriġini. Il-produtturi tal-Unjoni joffru l-UAN b'kontent ta' nitroġenu li jvarja minn 28 sa 32 %.

(31) L-investigazzjoni wriet li l-prodotti li ġejjin għandhom l-istess karatteristiċi fiżiċi u kimiċi bażiċi kif ukoll l-istess użi bażiċi: — il-prodott ikkonċernat; — il-prodott immanifatturat u mibjugħ fis-suq domestiku tal-pajjiżi kkonċernati; kif ukoll — il-prodott manifatturat u mibjugħ fl-Unjoni mill-industrija tal-Unjoni.

(32) F'dan l-istadju, il-Kummissjoni ddeċidiet li dawn il-prodotti huma għalhekk prodotti simili skont it-tifsira tal-Artikolu 1(4) tar-Regolament bażiku.

2.3. Pretensjonijiet rigward il-kamp ta' applikazzjoni tal-prodott

(33) Produttur wieħed tal-Unjoni ssottolinja li ż-żieda ta' sustanzi oħra (“addittivi”, b'mod partikolari s-sulfat tal-ammonju iżda potenzjalment ukoll sustanzi oħra) mal-UAN xorta kienet tfisser li t-taħlita li tirriżulta hija UAN u taqa' taħt il-kodiċi NM 3102 80 00. L-investigazzjoni wriet li hija prattika komuni li jiżdiedu addittivi fi kwantitajiet żgħar u li s-suq xorta jqis il-prodott li jirriżulta bħala UAN.

(34) Għalhekk, f'dan l-istadju, il-Kummissjoni ddeċidiet li tikkjarifika li l-kamp ta' applikazzjoni tal-prodott tal-investigazzjoni jinkludi taħlitiet ta' urea u nitrat tal-ammonju f'soluzzjoni milwiema jew ammonijakali, li jistgħu jkollhom l-addittivi, sakemm l-addittivi ma jkunux tat-tip li jwassal biex it-taħlita tiġi kklassifikata taħt kodiċi NM differenti.

3. DUMPING

3.1. Ir-Russja

3.1.1. Produtturi esportaturi

(35) Skont is-sejbiet tal-investigazzjoni, kien hemm tliet gruppi ta' kumpaniji fir-Russja li pproduċew l-UAN fil-PI: Acron Group, Eurochem Group u Kuibyshev Azot. Minn dawn, l-ewwel żewġ gruppi esportaw l-UAN lill-Unjoni matul il-perjodu ta' investigazzjoni. Iż-żewġ gruppi kkooperaw fl-investigazzjoni.

(36) Fil-każ ta' Acron Group, kien hemm produttur wieħed tal-UAN fil-grupp li kien jopera fir-Russja. Il-bejgħ domestiku tal-prodott simili fil-PI sar direttament lil klijenti mhux relatati u anki indirettament permezz ta' kummerċjant domestiku wieħed relatat. Il-bejgħ għall-esportazzjoni lejn l-Unjoni fil-PI sar direttament lil klijenti indipendenti jew indirettament permezz ta' esportatur relatat fl-Iżvizzera jew permezz ta' importatur relatat fi Franza.

(37) Fil-każ ta' Eurochem Group, kien hemm żewġ produtturi tal-UAN fil-grupp li kienu joperaw fir-Russja. Il-bejgħ domestiku tal-prodott simili fil-PI sar kollu permezz ta' wieħed miż-żewġ kummerċjanti domestiċi relatati. Il-bejgħ għall-esportazzjoni lejn l-UE fil-PI sar biss permezz ta' esportatur relatat fl-Iżvizzera u suċċessivament permezz ta' importatur relatat fil-Ġermanja. L-importatur relatat Ġermaniż imbagħad kien qiegħed ibigħ ulterjorment jew direttament lil klijenti mhux relatati jew permezz ta' wieħed minn tliet kummerċjanti relatati fil-Bulgarija, Franza u Spanja. Il-kumpanija tal-aħħar xorta kienet tagħmel xi parti mill-bejgħ tagħha permezz ta' kummerċjant relatat ieħor li wkoll kien jinsab fi Spanja.

3.1.2. Il-valur normali

(38) Biex tikkalkula l-valur normali, il-Kummissjoni l-ewwel eżaminat jekk il-volum totali tal-bejgħ domestiku ta' kull produttur esportatur li kkoopera kienx rappreżentattiv, skont l-Artikolu 2(2) tar-Regolament bażiku. L-investigazzjoni sabet li Acron kien qed jipproduċi, ibigħ fis-suq domestiku, u jesporta lejn l-Unjoni UAN b'kontenut ta' nitroġenu ta' 32 % biss fil-PI. Il-bejgħ domestiku jitqies rappreżentattiv jekk il-volum totali tal-bejgħ domestiku tal-prodott simili lil klijenti indipendenti fis-suq domestiku għal kull produttur esportatur jkun jirrappreżenta mill-inqas 5 % tal-volum tal-bejgħ totali tiegħu għall-esportazzjoni tal-prodott ikkonċernat lejn l-Unjoni matul il-perjodu ta' investigazzjoni.

(39) Fuq din il-bażi, il-bejgħ ta' Acron tal-prodott simili fis-suq domestiku nstab li ma kienx rappreżentattiv.

(40) Peress li l-prodott simili ma nbiegħx fi kwantitajiet rappreżentattivi fis-suq domestiku, il-Kummissjoni ħadmet il-valur normali għal Acron skont l-Artikolu 2(3) u l-Artikolu 2(6) tar-Regolament bażiku.

(41) Il-valur normali għalhekk inħadem biż-żieda ta' dan li ġej mal-kost medju tal-produzzjoni tal-prodott simili tal-produttur esportatur li kkoopera matul il-perjodu ta' investigazzjoni: (a) l-ispejjeż medji ponderati ta' bejgħ, dawk ġenerali u dawk amministrattivi (“SG&A”, selling general and administrative) imġarrba mill-produttur esportatur li kkoopera inkluż fil-kampjun, fuq il-bejgħ domestiku tal-prodott simili, fl-andament normali tal-kummerċ, matul il-PI; kif ukoll (b) il-profitt medju ponderat magħmul mill-prodottur esportatur li kkoopera mill-bejgħ domestiku tal-prodott simili, fl-andament normali tal-kummerċ, matul il-PI.

(42) Il-kostijiet tal-manifattura li ntużaw sabiex jinħadem il-valur normali ġew aġġustati kif spjegat fil-premessi minn (52) sa (55) u minn (59) sa (60).

(43) Fil-każ ta' Eurochem, fuq il-bażi tat-test tar-rappreżentattività deskritt fil-premessa (38), instab li l-prodott simili nbiegħ fi kwantitajiet rappreżentattivi fis-suq domestiku. L-investigazzjoni sabet li fil-PI, Eurochem kien qed jipproduċi, ibiegħ fis-suq domestiku u jesporta lejn l-Unjoni tip wieħed ta' prodott biss, UAN b'kontenut ta' nitroġenu ta' 32 %. Għalhekk, il-Kummissjoni ma kellhiex għalfejn teżamina jekk il-kwantitajiet ta' bejgħ domestiku għal kull tip ta' prodott identiku jew komparabbli ma' tip ta' prodott mibjugħ għall-esportazzjoni lejn l-Unjoni kinux rappreżentattivi.

(44) Il-Kummissjoni mbagħad iddefiniet il-proporzjon tal-bejgħ bi profitt lil konsumaturi indipendenti fis-suq domestiku sabiex tiddeċiedi jekk tużax il-bejgħ domestiku reali għall-kalkolu tal-valur normali, skont l-Artikolu 2(4) tar-Regolament bażiku.

(45) Il-valur normali huwa bbażat fuq il-prezz domestiku reali għat-tip ta' prodott, irrispettivament minn jekk dak il-bejgħ ikunx profittabbli jew le, jekk: (a) il-volum tal-bejgħ tat-tip ta' prodott, mibjugħ bi prezz tal-bejgħ nett li huwa daqs jew ogħla mill-kost ikkalkolat tal-produzzjoni, jirrappreżenta aktar minn 80 % tal-volum totali tal-bejgħ ta' dan it-tip ta' prodott; kif ukoll (b) il-prezz medju ponderat tal-bejgħ ta' dan it-tip ta' prodott ikun daqs jew ogħla mill-kost tal-produzzjoni għal kull unità.

(46) F'dan il-każ, il-valur normali huwa l-medja ponderata tal-prezzijiet tal-bejgħ domestiku kollu ta' dan it-tip ta' prodott matul il-PI.

(47) Il-valur normali huwa l-prezz domestiku reali għal kull tip ta' prodott tal-bejgħ domestiku profitabbli biss tat-tipi ta' prodotti matul il-PI, jekk: (a) il-volum tal-bejgħ profittabbli ta' dan it-tip ta' prodott jirrappreżenta 80 % jew anqas tal-volum tal-bejgħ totali ta' dan it-tip: jew (b) il-prezz medju ponderat ta' dan it-tip ta' prodott ikun inqas mill-kost tal-produzzjoni għal kull unità.

(48) L-analiżi tal-bejgħ domestiku wriet li anqas minn 15 % tal-bejgħ domestiku kollu ħalla profitt u li l-prezz tal-bejgħ medju ponderat kien aktar baxx mill-kost tal-produzzjoni. Għaldaqstant, il-valur normali ġie kkalkolat bħala medja ponderata tal-bejgħ bi profitt biss.

(49) Il-kostijiet tal-manifattura, billi huma parti mill-kost tal-produzzjoni użat għat-test tal-andament normali tal-kummerċ (“OCOT”, ordinary course of trade test) deskritt fil-premessi minn (45) sa (48), ġew aġġustati kif spjegat fil-premessi minn (52) sa (55) u minn (59) sa (60).

(50) Eurochem sostna li fil-kalkolu tal-prezz tal-bejgħ domestiku nett, jenħtieġ li jiġi applikat kumpens addizzjonali għall-kostijiet SG&A tal-kummerċjant domestiku relatat u għal parti mill-kostijiet SG&A taż-żewġ produtturi fl-istess grupp. Huwa sostna li dawn il-kostijiet irriżultaw minn livell differenti ta' kummerċ tal-bejgħ domestiku meta mqabbel mal-bejgħ għall-esportazzjoni, jiġifieri mill-fatt li, permezz tal-kummerċjanti relatati tiegħu, il-maġġoranza tal-bejgħ domestiku jinbiegħ direttament lill-bdiewa.

(51) Madankollu, kumpens bħal dan ma jkunx jirrifletti sew il-prezz ta' bejgħ domestiku nett meta normalment il-kostijiet SG&A tal-kummerċjanti domestiċi relatati u dawk tal-produtturi ma jintaqqsux biex jirriflettu sew il-prezz imħallas jew li għandu jitħallas, f'kondizzjonijiet ta' kompetizzjoni ġusta, fis-suq domestiku. Għalhekk din it-talba ma ntlaqgħetx.

(52) Il-gass naturali huwa l-materja prima prinċipali fil-proċess ta' manifattura tal-UAN u jirrappreżenta proporzjon sinifikanti, aktar minn 50 % (4), tal-kost totali tal-produzzjoni. Wara l-pretensjoni mill-ilmentatur u s-sejbiet tal-investigazzjonijiet preċedenti dwar fertilizzanti li joriġinaw mir-Russja, il-Kummissjoni eżaminat jekk il-kostijiet tal-gass naturali assoċjati mal-produzzjoni tal-prodott ikkonċernat kinux riflessi b'mod raġonevoli fir-rekords tal-produtturi esportaturi Russi, skont l-Artikolu 2(5) tar-Regolament bażiku.

(53) L-investigazzjoni sabet li l-prezzijiet tal-gass naturali fir-Russja huma regolati mill-Istat permezz ta' liġijiet federali u huma bbażati fuq objettivi ta' politika. Il-prezzijiet tal-gass naturali fir-Russja ma jirriflettux kundizzjonijiet normali tas-suq. Skont il-kundizzjonijiet normali tas-suq, il-prezzijiet jiġu normalment stabbiliti mill-kostijiet tal-produzzjoni u mill-aspettativi ta' profitt. B'kuntrast ma' dan, fir-Russja, il-prezzijiet stabbiliti mill-Istat huma direttament applikabbli għal Gazprom, il-fornitur tal-gass Russu tal-istat. Gazprom huwa l-akbar fornitur tal-gass fil-pajjiż b'sehem mis-suq li jaqbeż il-50 % u għalhekk jaġixxi bħala entità li tistabbilixxi l-prezzijiet. L-investigazzjoni kkonfermat din l-imġiba ta' stabbiliment tal-prezzijiet, fejn il-fornituri tal-gass l-oħra kollha jbigħu bi prezzijiet baxxi simili. Barra minn hekk, Gazprom huwa s-sid tal-gassdotti li permezz tagħhom il-gass kollu, inkluż dak fornut mill-produtturi indipendenti, jiġi trasportat b'tariffi li huma regolati wkoll.

(54) Rigward l-aġġustament tal-gass, il-GOR u żewġ produtturi esportaturi Russi li kkooperaw sostnew li: (a) il-prezzijiet tal-gass naturali fir-Russja mhumiex mgħawġa billi dawn jirriflettu l-kundizzjonijiet normali tas-suq, fejn il-prezzijiet jiġu stabbiliti prinċipalment mill-kostijiet tal-produzzjoni u l-aspettattivi ta' profitt; jiġifieri l-prezz irregolat ikopri l-kostijiet kollha ta' Gazprom; (b) anki jekk il-prezz tal-gass naturali domestiku regolat ta' Gazprom jinstab li huwa mgħawweġ, l-aġġustament għall-gass jenħtieġ li jiġi applikat biss għall-prezz tal-gass, esklużi l-ispejjeż tat-trasport; (c) ma għandu jiġi applikat l-ebda aġġustament għall-gass naturali mixtri mingħand fornituri domestiċi indipendenti minn Gazprom; kif ukoll (d) il-prezz ta' Waidhaus mhuwiex indikatur xieraq tal-prezz tal-gass naturali bbażat fuq is-suq.

(55) Bi tweġiba għal dawn il-kummenti, il-Kummissjoni kkonkludiet b'mod provviżorju li: (a) is-sejbiet tal-investigazzjoni ma kinux jappoġġaw il-pretensjoni li l-prezz domestiku regolat ikopri l-kostijiet kollha ta' Gazprom. Għalkemm Gazprom hija kumpanija profittabbli skont il-kontijiet awditjati tagħha, il-profitti huma ġġenerati mill-bejgħ għall-esportazzjoni tal-kumpanija billi l-prezzijiet tal-esportazzjoni huma ferm ogħla mill-prezzijiet domestiċi. Barra minn hekk, wieħed mill-fatturi kkunsidrati għall-kalkolu tal-livell tal-prezz domestiku rregolat (5) huwa l-projezzjoni tal-profitti mill-forniment tal-gass għall-esportazzjoni. Għalhekk, wieħed jista' jassumi li kieku Gazprom kellu biss bejgħ domestiku, ma jkunx profittabbli. F'dan ir-rigward, il-Kummissjoni osservat li, minħabba n-nuqqas ta' kooperazzjoni min-naħa tal-GOR, il-Kummissjoni ma kinitx tista' teżamina d-dettalji tal-kalkolu tal-prezz domestiku rregolat għal Gazprom matul il-PI. Għalhekk, il-Kummissjoni kkonkludiet li l-intervent tal-GOR fuq is-suq tal-gass jaffettwa l-affidabilità tal-kostijiet irrapportati ta' Gazprom. Tabilħaqq, fl-assenza ta' tali intervent, Gazprom ikun jopera fuq il-bażi ta' kunsiderazzjonijiet kummerċjali normali, msejsa fuq l-irkupru ta' kostijiet u profitt, ukoll fir-rigward tal-bejgħ domestiku tiegħu. Ma waslet l-ebda evidenza għand il-Kummissjoni li turi li l-prezzijiet ta' gass naturali kienu nnegozjati b'mod liberu bejn iż-żewġ produtturi esportaturi u l-fornituri tagħhom, li huma ggwidati biex isegwu l-prezz domestiku regolat. (b) skont l-informazzjoni riċevuta mingħand il-produtturi esportaturi Russi li kkooperaw (6), ir-regolamentazzjoni tal-Istat Russu tapplika wkoll għat-tariffi tat-trasport (anki ta' kumpaniji indipendenti) jekk jintużaw il-gassdotti ta' Gazprom (7). L-Istat Russu jirregola wkoll il-prezzijiet tas-servizzi ta' appoġġ loġistiku u t-tariffi tal-provvista u s-servizzi. (c) kif spjegat fil-premessa (53), filwaqt li titqies il-pożizzjoni dominanti ta' Gazprom fis-suq tal-gass Russu, il-fornituri tal-gass indipendenti jsegwu l-prezz regolat u għalhekk ibigħu f'livelli baxxi simili. Dan huwa kkonfermat ukoll mill-kontijiet awditjati tal-akbar fornitur privat tal-gass naturali fir-Russja – Novatek (8). (d) Il-prezz ta' Waidhaus instab li kien parametru referenzjarju xieraq f'investigazzjonijiet preċedenti fejn sar aġġustament għall-gass (9). Barra minn hekk, fil-PI, il-livell tal-prezzijiet ta' Waidhaus kien viċin ta' kwotazzjonijiet importanti oħra tal-prezzijiet fl-Ewropa (UK Heren NBP Index, Netherlands TTF DA Heren Index) (10). Fl-aħħar nett, il-Kummissjoni qieset li l-prezz tal-Istati Uniti (US Henry Hub Index), propost mill-partijiet interessati Russi bħala parametru referenzjarju alternattiv, ma jkunx xieraq meta wieħed iqis ir-reġjun ġeografiku differenti, it-tip differenti ta' sorsi tal-gass naturali (gass tax-shale) u l-possibbiltajiet limitati tal-Istati Uniti li jesportaw il-gass naturali f'forma gassuża (gass naturali kkompressat jew CNG, compressed natural gas).

(56) Fl-aħħar nett, il-GOR u l-produtturi esportaturi Russi li kkooperaw invokaw deċiżjoni reċenti tal-bord tad-WTO fit-tilwima bejn ir-Russja u l-Ukrajna fid-“DS493 - Ukrajna - Miżuri Anti-Dumping dwar in-Nitrat tal-Ammonju” li ma aċċettax l-aġġustament għall-gass magħmul mill-Ukrajna.

(57) Jenħtieġ li jiġi nnotat li r-rapport tal-bord tad-WTO fid-DS493 jirrigwarda tilwima bejn ir-Russja u l-Ukrajna li fiha r-Russja kkontestat id-determinazzjonijiet milħuqa mill-Ukrajna. L-Unjoni ma kinitx involuta f'dan il-każ. Kif innutat mill-Bord f'dan il-każ, il-kwistjoni dwar jekk ir-rekords tal-esportaturi jew tal-produtturi jirriflettux b'mod raġonevoli l-kostijiet assoċjati mal-produzzjoni u l-bejgħ tal-prodott li qed jiġi kkunsidrat “hija kwistjoni li jeħtieġ tiġi evalwata fuq bażi ta' każ b'każ, waqt li jitqiesu l-evidenza quddiem l-awtorità investigattiva, u d-determinazzjoni li din turi” (11). Filwaqt li dan fih innifsu diġà juri l-irrelevanza tar-rapport tal-bord għall-investigazzjoni preżenti, il-Kummissjoni tinnota wkoll li r-rapport tal-bord attwalment jinsab taħt appell. Għalhekk, il-Kummissjoni ma laqgħetx il-kumment marbut mar-rapport tal-bord.

(58) Għal dawn ir-raġunijiet kollha, il-Kummissjoni ma laqgħetx dawn il-pretensjonijiet u qieset l-aġġustament għall-gass bħala ġustifikat skont l-Artikolu 2(5) tar-Regolament bażiku kif ikkonfermat mill-Qorti tal-Ġustizzja (12).

(59) Wara dawn is-sejbiet, il-Kummissjoni, bħalma għamlet f'investigazzjonijiet preċedenti li jikkonċernaw fertilizzanti li joriġinaw mir-Russja, aġġustat il-prezz Russu tal-gass naturali billi ssostitwiet il-prezz domestiku Russu mgħawweġ bi prezz referenzjarju internazzjonali mhux mgħawweġ (“aġġustament għall-gass”). Bħala prezz referenzjarju, il-Kummissjoni użat l-hekk imsejjaħ prezz ta' Waidhaus, li huwa l-prezz tal-gass Russu esportat fil-fruntiera Ġermaniża / Ċeka. Il-prezz ġie aġġustat kif dovut għal-livell tal-fabbrika tal-produtturi Russi.

(60) Hemm erba' inputs intermedji sekwenzjali fil-produzzjoni tal-UAN (l-ammonijaka, l-aċidu nitriku, is-soluzzjoni tan-nitrat tal-ammonju u l-urea). Il-gass naturali jintuża biex tiġi manifatturata l-ammonijaka. Wara li aġġustat il-kost tal-gass naturali fil-kost tal-manifattura tal-ammonijaka, il-Kummissjoni ssostitwiet il-kost aġġustat tal-manifattura tal-ammonijaka bil-kost tal-manifattura tat-tieni prodott intermedju, l-aċidu nitriku, li tiegħu l-ammonijaka hija materja prima diretta. Dan l-“effett ta' kaskata” baqa' għaddej, waqt li ppermetta l-aġġustament għall-gass jiġi mgħoddi għas-soluzzjoni tan-nitrat tal-ammonju, imbagħad għall-urea u fl-aħħar nett għall-UAN.

(61) Minħabba l-profittabbiltà għolja tal-bejgħ domestiku ta' Acron, l-aġġustament għall-gass ma affettwax il-valur normali kkalkulat għal Acron. It-tranżazzjonijiet domestiċi kollha tal-kumpanija Acron xorta baqgħu profittabbli wara l-aġġustament għall-gass. Għalhekk, fil-ħidma tal-valur normali għal Acron, kif deskritt fil-premessa (41), iż-żieda fil-kost tal-manifattura ġiet ikkontrobilanċjata eżattament minn tnaqqis fil-profitt li rriżulta mill-bejgħ domestiku profittabbli.

3.1.3. Il-prezz tal-esportazzjoni

(62) Kif spjegat fil-premessi minn (36) sa (37), il-produtturi esportaturi Russi li kkooperaw kienu jesportaw lejn l-Unjoni jew direttament lill-klijenti indipendenti jew permezz ta' kumpaniji relatati li jaġixxu bħala importaturi, esportaturi jew kummerċjanti.

(63) Fejn il-produtturi esportaturi esportaw il-prodott ikkonċernat direttament lill-konsumaturi indipendenti fl-Unjoni, il-prezz tal-esportazzjoni kien il-prezz li tħallas attwalment jew dak pagabbli għall-prodott ikkonċernat meta nbiegħ għall-esportazzjoni lejn l-Unjoni, skont l-Artikolu 2(8) tar-Regolament bażiku.

(64) Meta l-produtturi esportaturi esportaw il-prodott ikkonċernat lejn l-Unjoni permezz ta' kumpaniji relatati li jaġixxu bħala importaturi, il-prezz tal-esportazzjoni ġie stabbilit fuq il-bażi tal-prezz li bih il-prodott importat reġa' nbiegħ għall-ewwel darba lill-konsumaturi indipendenti fl-Unjoni, skont l-Artikolu 2(9) tar-Regolament bażiku. F'dan il-każ, l-aġġustamenti fil-prezz saru għall-kostijiet kollha mġarrba bejn l-importazzjoni u l-bejgħ mill-ġdid, inklużi l-ispejjeż SG&A u l-kostijiet tad-dilwizzjoni; u għal profitt raġonevoli.

(65) Rigward il-kostijiet tad-dilwizzjoni, speċifiċi għal dan il-każ, il-produtturi esportaturi Russi esportaw biss UAN b'kontenut ta' nitroġenu ta' 32 % matul il-PI. L-importaturi relatati, madankollu, biegħu lill-klijenti indipendenti UAN b'kontenut ta' nitroġenu ta' 32 % jew anqas. Għalhekk, fejn il-prodott ikkonċernat ġie dilwit bl-ilma sabiex jinkiseb kontenut aktar baxx ta' nitroġenu, l-aġġustament imsemmi fil-premessa (64) kien jinkludi wkoll il-kostijiet addizzjonali tad-dilwizzjoni mġarrba mill-importatur relatat.

3.1.4. Tqabbil

(66) Il-Kummissjoni qabblet il-valur normali u l-prezz tal-esportazzjoni tal-produtturi esportaturi li kkooperaw fuq bażi ta' prezz mill-fabbrika.

(67) Fejn ġustifikat mill-ħtieġa li jkun żgurat paragun ġust, il-Kummissjoni aġġustat il-valur normali u/jew il-prezz tal-esportazzjoni għad-differenzi li jaffettwaw il-prezzijiet u l-komparabbiltà tal-prezzijiet skont l-Artikolu 2(10) tar-Regolament bażiku. Saru aġġustamenti għall-ħlasijiet fuq l-importazzjoni u t-taxxi indiretti; ir-roħs, ir-ribassi u d-differenzi fil-kwantitajiet; il-kostijiet tat-trasport, tal-assigurazzjoni, tal-immaniġġar, tat-tagħbija u l-kostijiet anċillari; il-kost tal-kreditu; il-kostijiet SG&A tal-esportaturi relatati, inkluża ż-żieda fuq il-prezz.

3.1.5. Marġni tad-dumping

(68) Għall-produtturi esportaturi Russi, il-Kummissjoni qabblet il-valur normali medju ponderat tal-prodott simili mal-prezz tal-esportazzjoni medju ponderat tal-prodott ikkonċernat, skont l-Artikolu 2(11) u 2(12) tar-Regolament bażiku.

(69) Fuq din il-bażi, il-marġnijiet ta' dumping medji ponderati provviżorji, espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej: 31,9 % għal Acron u 34,0 % għal Eurochem.

(70) Il-prezz CIF użat biex jiġu kkalkulati l-marġnijiet tad-dumping inħadem għal kull tranżazzjoni (abbażi tal-prezzijiet tat-trasferiment fil-każ ta' bejgħ mill-ġdid mill-importaturi relatati) fil-fruntiera fejn seħħ l-iżdoganar, li tista' ma tkunx l-istess fruntiera fejn l-oġġetti jkunu qasmu fiżikament il-fruntiera tal-Unjoni.

(71) Għall-produtturi esportaturi potenzjali l-oħrajn kollha fir-Russja, il-Kummissjoni stabbilixxiet il-marġni tad-dumping fuq il-bażi tal-fatti disponibbli skont l-Artikolu 18 tar-Regolament bażiku. Għal dan il-għan, il-Kummissjoni ddeterminat il-livell ta' kooperazzjoni tal-produtturi esportaturi Russi. Il-livell ta' kooperazzjoni huwa l-volum ta' esportazzjonijiet tal-produtturi esportaturi li kkooperaw lejn l-Unjoni espress bħala proporzjon tal-volum totali ta' esportazzjoni — kif irrapportat fl-istatistika tal-importazzjonijiet tal-Eurostat — mill-pajjiż ikkonċernat lejn l-Unjoni.

(72) L-esportazzjonijiet tal-produtturi esportaturi Russi li kkooperaw kienu jikkonstitwixxu 100 % tal-esportazzjonijiet totali mir-Russja lejn l-Unjoni matul il-PI. Fuq din il-bażi, il-Kummissjoni ddeċidiet li tibbaża l-marġni residwu ta' dumping fil-livell tal-kumpanija li kkooperat mal-ogħla marġni tad-dumping, jiġifieri l-Eurochem Group.

(73) Il-marġnijiet provviżorji tad-dumping espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej: Kumpanija Il-marġni provviżorju ta' dumping Acron Group 31,9 % Eurochem Group 34,0 % Il-kumpaniji l-oħrajn kollha 34,0 %

3.2. Trinidad u Tobago

3.2.1. Il-valur normali

(74) MHTL, il-produttur esportatur li kkoopera, kien l-uniku produttur apparenti tal-prodott ikkonċernat fi TT matul il-perjodu ta' investigazzjoni.

(75) Il-Kummissjoni l-ewwel eżaminat jekk il-volum totali ta' bejgħ domestiku ta' MHTL kienx rappreżentattiv, skont l-Artikolu 2(2) tar-Regolament bażiku.

(76) Billi ma kien hemm ebda bejgħ ta' prodott simili fis-suq domestiku, il-Kummissjoni ħadmet il-valur normali skont l-Artikolu 2(3) u 2(6)(b) tar-Regolament bażiku.

(77) Il-valur normali nħadem billi żdied dan li ġej mal-kost medju tal-produzzjoni tal-prodott simili tal-produttur esportatur li kkoopera matul il-perjodu ta' investigazzjoni: (a) l-ammonti reali ta' spejjeż SG&A applikabbli għall-produzzjoni u l-bejgħ, fl-andament normali tal-kummerċ, tal-istess kategorija ġenerali ta' prodotti, mġarrba minn MHTL fis-suq domestiku ta' TT; (b) l-ammont reali ta' profitt applikabbli għall-produzzjoni u l-bejgħ, fl-andament normali tal-kummerċ, tal-istess kategorija ġenerali ta' prodotti, realizzat minn MHTL fis-suq domestiku ta' TT.

(78) Fis-sottomissjoni ta' wara l-verifika tat-12 ta' Diċembru 2018, MHTL sostna li jenħtieġ li l-Kummissjoni tuża l-SG&A applikabbli għall-produzzjoni u l-bejgħ, fl-andament normali tal-kummerċ, tal-istess kategorija ġenerali ta' prodotti, imġarrba fis-suq domestiku ta' TT. Billi MHTL ipprovda biżżejjed ġustifikazzjoni li tali approċċ ikun konformi mal-Artikolu 2(3) u (6) tar-Regolament bażiku, il-Kummissjoni aċċettat din il-pretensjoni.

(79) Skont l-Artikolu 2(3) u 2(6)(b), il-Kummissjoni użat ukoll il-profitt realizzat minn MHTL fuq il-bejgħ, fl-andament normali tal-kummerċ, tal-istess kategorija ta' prodott kif imsemmi fil-premessa (78).

3.2.2. Il-prezz tal-esportazzjoni

(80) MHTL esporta lejn l-Unjoni biss permezz ta' kumpaniji relatati li kienu jaġixxu bħala importaturi fil-perjodu ta' investigazzjoni. Il-bejgħ kollu lejn l-Unjoni twettaq permezz ta' importatur relatat fil-Ġermanja. Dan l-importatur relatat kien ibigħ il-prodott ikkonċernat lil klijenti indipendenti fil-Ġermanja jew lil kumpaniji relatati fi Franza u Spanja, li min-naħa tagħhom kienu jbigħu l-prodott ikkonċernat lil klijenti indipendenti fis-swieq nazzjonali rispettivi tagħhom.

(81) Għalhekk, il-prezz tal-esportazzjoni ġie stabbilit fuq il-bażi tal-prezz li bih il-prodott importat reġa' nbiegħ għall-ewwel darba lil klijenti indipendenti fl-Unjoni, skont l-Artikolu 2(9) tar-Regolament bażiku. F'dan il-każ, l-aġġustamenti fil-prezz saru għall-kostijiet kollha mġarrba bejn l-importazzjoni u l-bejgħ mill-ġdid, inklużi l-ispejjeż SG&A u l-kostijiet tad-dilwizzjoni u t-taħlit; u għal profitt raġonevoli.

(82) Rigward il-kostijiet tad-dilwizzjoni u t-taħlit, speċifiċi għal dan il-każ, MHTL esporta biss UAN b'kontenut ta' nitroġenu ta' 32 % matul il-perjodu ta' investigazzjoni. L-importaturi relatati, madankollu, kienu jbigħu lill-klijenti indipendenti UAN b'kontenut ta' nitroġenu jew ta' 32 % jew anqas. Għalhekk, fil-każ li fih il-prodott ikkonċernat ġie dilwit bl-ilma jew tħallat bil-kubrit sabiex jinkiseb kontenut aktar baxx ta' nitroġenu, l-aġġustament imsemmi fil-premessa (81) kien jinkludi wkoll il-kostijiet addizzjonali tad-dilwizzjoni u t-taħlit imġarrba mill-importatur relatat.

3.2.3. Tqabbil

(83) Il-Kummissjoni qabblet il-valur normali u l-prezz tal-esportazzjoni ta' MHTL fuq bażi ta' kif joħroġ mill-fabbrika.

(84) Fejn ġustifikat mill-ħtieġa li jkun żgurat paragun ġust, il-Kummissjoni aġġustat il-valur normali u / jew il-prezz tal-esportazzjoni għad-differenzi li jaffettwaw il-prezzijiet u l-komparabbiltà tal-prezzijiet skont l-Artikolu 2(10) tar-Regolament bażiku. Saru aġġustamenti għar-roħs, ir-ribassi u d-differenzi fil-kwantitajiet; it-trasport, l-assigurazzjoni, l-immaniġġar, kostijiet tat-tagħbija u dawk anċillari, u kostijiet tal-kreditu.

3.2.4. Marġni tad-dumping

(85) Għal MHTL, il-Kummissjoni qabblet il-valur normali medju ponderat tal-prodott simili mal-prezz tal-esportazzjoni medju ponderat tal-prodott ikkonċernat, skont l-Artikolu 2(11) u (12) tar-Regolament bażiku.

(86) Fuq din il-bażi, il-marġni medju ponderat ta' dumping provviżorju, espress bħala perċentwal tal-prezz CIF fil-fruntiera tal-Unjoni, bid-dazju mhux imħallas, jammonta għal 55,9 %.

(87) Għall-produtturi esportaturi l-oħrajn kollha fi TT, f'każ li jkun hemm oħrajn barra MHTL, il-Kummissjoni stabbilixxiet il-marġni tad-dumping fuq il-bażi tal-fatti disponibbli, skont l-Artikolu 18 tar-Regolament bażiku. Għal dan l-għan, il-Kummissjoni ddeterminat il-livell ta' kooperazzjoni tal-produtturi esportaturi. Il-livell ta' kooperazzjoni huwa l-volum tal-esportazzjonijiet tal-produttur esportatur li kkoopera, lejn l-Unjoni, espress bħala proporzjon tal-volum totali ta' esportazzjoni — kif irrapportat fl-istatistika tal-Eurostat dwar l-importazzjoni — minn TT lejn l-Unjoni.

(88) Il-livell ta' kooperazzjoni f'dan il-każ huwa għoli minħabba li l-esportazzjonijiet tal-produttur esportatur li kkoopera, jiġifieri ta' MHTL, kienu jammontaw għal 100 % tal-esportazzjonijiet totali minn TT lejn l-Unjoni matul il-perjodu tal-investigazzjoni. Abbażi ta' dan, il-Kummissjoni ddeċidiet li tibbaża l-marġni residwu tad-dumping fil-livell ta' MHTL.

(89) Il-marġnijiet provviżorji tad-dumping espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej: Kumpanija Il-marġni provviżorju ta' dumping Methanol Holdings (Trinidad) Limited 55,9 % Il-kumpaniji l-oħrajn kollha 55,9 %

3.3. L-Istati Uniti tal-Amerka

3.3.1. Il-valur normali

(90) Fl-ilment, l-ilmentatur ipprovda informazzjoni li hemm mill-anqas żewġ produtturi tal-UAN fl-Istati Uniti. L-investigazzjoni kkonfermat li hemm aktar produtturi tal-prodott ikkonċernat mill-uniku produttur esportatur li kkoopera, CFI. Madankollu, kien apparenti wkoll li CFI biss esporta l-prodott ikkonċernat lejn l-Unjoni matul il-perjodu ta' investigazzjoni.

(91) Il-Kummissjoni l-ewwel eżaminat jekk il-volum totali ta' bejgħ domestiku ta' CFI kienx rappreżentattiv, skont l-Artikolu 2(2) tar-Regolament bażiku. Il-bejgħ domestiku jkun rappreżentattiv jekk il-volum totali tal-bejgħ domestiku tal-prodott simili lil klijenti indipendenti fis-suq domestiku għal kull produttur esportatur ikun mill-inqas 5 % tal-volum tal-bejgħ totali tiegħu għall-esportazzjoni tal-prodott ikkonċernat lejn l-Unjoni matul il-perjodu ta' investigazzjoni. Abbażi ta' dan, il-bejgħ totali ta' CFI tal-prodott simili fis-suq domestiku kien rappreżentattiv.

(92) Il-Kummissjoni ddeterminat li CFI kien jesporta biss tip wieħed ta' prodott ta' UAN lejn l-Unjoni fil-perjodu ta' investigazzjoni, jiġifieri UAN b'kontenut ta' nitroġenu ta' 32 %. Il-Kummissjoni sussegwentement identifikat it-tipi ta' prodott mibjugħa lokalment minn CFI li kienu identiċi jew komparabbli mat-tip ta' prodotti mibjugħ għall-esportazzjoni lejn l-Unjoni.

(93) Il-Kummissjoni mbagħad eżaminat jekk il-bejgħ domestiku ta' CFI fis-suq domestiku tagħha għat-tip ta' prodott li huwa identiku jew paragunabbli mat-tip ta' prodott mibjugħ għall-esportazzjoni lejn l-Unjoni, kienx rappreżentattiv, skont l-Artikolu 2(2) tar-Regolament bażiku. Il-bejgħ domestiku ta' tip ta' prodott huwa rappreżentattiv jekk il-volum totali tal-bejgħ domestiku ta' dak it-tip ta' prodott lil konsumaturi indipendenti matul il-perjodu ta' investigazzjoni jirrappreżenta mill-inqas 5 % tal-volum totali tal-bejgħ b'esportazzjoni tal-prodott identiku jew komparabbli lejn l-Unjoni. Il-Kummissjoni stabbiliet li l-bejgħ domestiku tat-tip ta' prodott identiku jew paragunabbli mat-tip ta' prodott mibjugħ għall-esportazzjoni lejn l-Unjoni, kien rappreżentattiv matul il-perjodu ta' investigazzjoni.

(94) Il-Kummissjoni mbagħad iddefiniet il-proporzjon tal-bejgħ bi profitt lil klijenti indipendenti fis-suq domestiku għat-tip ta' prodott inkwistjoni matul il-perjodu ta' investigazzjoni biex tiddeċiedi jekk tużax il-bejgħ domestiku reali għall-kalkolu tal-valur normali, skont l-Artikolu 2(4) tar-Regolament bażiku.

(95) Il-valur normali huwa bbażat fuq il-prezz domestiku reali għal kull tip ta' prodott, irrispettivament minn jekk dak il-bejgħ huwiex profitabbli jew le, jekk: (a) il-volum tal-bejgħ tat-tip ta' prodott, mibjugħ bi prezz tal-bejgħ nett li huwa daqs jew ogħla mill-kost ikkalkolat tal-produzzjoni, jirrappreżenta aktar minn 80 % tal-volum totali tal-bejgħ ta' dan it-tip ta' prodott; kif ukoll (b) il-prezz medju ponderat tal-bejgħ ta' dan it-tip ta' prodott ikun daqs jew ogħla mill-kost tal-produzzjoni għal kull unità.

(96) F'dan il-każ, il-valur normali huwa medju ponderat tal-prezzijiet tal-bejgħ domestiku kollu ta' dan it-tip ta' prodott matul il-perjodu ta' investigazzjoni.

(97) Il-valur normali huwa l-prezz domestiku attwali għal kull tip ta' prodott tal-bejgħ domestiku profittabbli biss tat-tipi ta' prodotti matul il-perjodu ta' investigazzjoni, jekk: (a) il-volum tal-bejgħ bi profitt, tat-tip ta' prodott, jirrappreżenta 80 % jew inqas tal-volum totali tal-bejgħ ta' dan it-tip, jew (b) il-prezz medju ponderat ta' dan it-tip ta' prodott ikun inqas mill-kost tal-produzzjoni għal kull unità.

(98) L-analiżi tal-bejgħ domestiku wriet li 60 sa 80 % (13) tal-bejgħ domestiku kollu tat-tip ta' prodott li huwa identiku jew paragunabbli mat-tip ta' prodott mibjugħ għall-esportazzjoni lejn l-Unjoni kien profittabbli u li l-prezz tal-bejgħ medju ponderat kien ogħla mill-kost tal-produzzjoni. Għaldaqstant, il-valur normali ġie kkalkolat bħala medja ponderata tal-bejgħ bi profitt biss.

3.3.2. Il-prezz tal-esportazzjoni

(99) CFI esporta lejn l-Unjoni direttament lil klijenti indipendenti.

(100) F'dan il-każ, il-prezz tal-esportazzjoni kien il-prezz realment imħallas jew pagabbli għall-prodott ikkonċernat meta jinbiegħ għall-esportazzjoni lejn l-Unjoni, skont l-Artikolu 2(8) tar-Regolament bażiku.

3.3.3. Tqabbil

(101) Il-Kummissjoni qabblet il-valur normali ta' CFI u l-prezz tal-esportazzjoni fuq bażi ta' kif joħroġ mill-fabbrika.

(102) Fejn ġustifikat mill-ħtieġa li jkun żgurat paragun ġust, il-Kummissjoni aġġustat il-valur normali u / jew il-prezz tal-esportazzjoni għad-differenzi li jaffettwaw il-prezzijiet u l-komparabbiltà tal-prezzijiet skont l-Artikolu 2(10) tar-Regolament bażiku. Saru aġġustamenti għall-ħlasijiet fuq l-importazzjoni u t-taxxi indiretti; ir-roħs, ir-ribassi u d-differenzi fil-kwantitajiet; il-kostijiet tat-trasport, tal-assigurazzjoni, tal-immaniġġar, tat-tagħbija u l-kostijiet anċillari u l-kost fuq il-kreditu.

3.3.4. Marġni tad-dumping

(103) Għal CFI, il-Kummissjoni qabblet il-valur normali medju ponderat tat-tip rispettiv tal-prodott simili mal-medja ponderata tal-prezz tal-esportazzjoni tat-tip korrispondenti tal-prodott ikkonċernat, skont l-Artikoli 2(11) u (12) tar-Regolament bażiku.

(104) Fuq din il-bażi, il-marġni medju ponderat ta' dumping provviżorju, espress bħala perċentwal tal-prezz CIF fil-fruntiera tal-Unjoni, bid-dazju mhux imħallas, jammonta għal 37,3 %.

(105) Għall-produtturi esportaturi l-oħra kollha fl-Istati Uniti, jekk ikun hemm oħrajn minbarra l-uniku produttur esportatur apparenti li qiegħed jikkoopera fl-investigazzjoni (CFI), il-Kummissjoni stabbiliet il-marġni tad-dumping fuq il-bażi tal-fatti disponibbli, skont l-Artikolu 18 tar-Regolament bażiku. Għal dan l-għan, il-Kummissjoni ddeterminat il-livell ta' kooperazzjoni tal-produtturi esportaturi. Il-livell ta' kooperazzjoni huwa l-volum tal-esportazzjonijiet tal-produtturi esportaturi li kkooperaw, lejn l-Unjoni, espress bħala proporzjon tal-volum totali ta' esportazzjoni — kif irrapportat fl-istatistika tal-Eurostat dwar l-importazzjoni — mill-Istati Uniti lejn l-Unjoni.

(106) Il-livell ta' kooperazzjoni f'dan il-każ huwa għoli minħabba li l-esportazzjonijiet ta' CFI kienu jikkostitwixxu 100 % tal-esportazzjonijiet totali mill-Istati Uniti lejn l-Unjoni matul il-perjodu ta' investigazzjoni. Abbażi ta' dan, il-Kummissjoni ddeċidiet li tibbaża l-marġni residwu tad-dumping fil-livell tal-produttur esportatur li kkoopera, jiġifieri CFI.

(107) Il-marġnijiet provviżorji tad-dumping espressi bħala perċentwal tal-prezz CIF fil-fruntiera tal-Unjoni, bid-dazju mhux imħallas, huma kif ġej: Kumpanija Il-marġni provviżorju ta' dumping CF Industries Holdings, Inc. 37,3 % Il-kumpaniji l-oħrajn kollha 37,3 %

4. DANNU

4.1. Definizzjoni tal-Industrija tal-Unjoni u tal-produzzjoni tal-Unjoni

(108) Il-prodott simili kien manifatturat minn 20 produttur magħruf fl-Unjoni matul il-perjodu tal-investigazzjoni. Huma jikkostitwixxu l-“industrija tal-Unjoni” skont it-tifsira tal-Artikolu 4(1) tar-Regolament bażiku.

(109) Il-produzzjoni totali tal-Unjoni waqt il-perjodu ta' investigazzjoni ġiet stabbilita għal madwar 3,9 miljun tunnellata. Il-Kummissjoni stabbiliet iċ-ċifra fuq il-bażi tal-informazzjoni kollha disponibbli dwar l-industrija tal-Unjoni, jiġifieri l-istħarriġ dwar il-produzzjoni ta' Fertilizers Europe u Fertecon (Fertecon huwa fornitur rikonoxxut ta' intelliġenza dwar is-swieq globali tal-fertilizzanti). Kif indikat fil-premessa (12), fil-kampjun intgħażlu tliet produtturi tal-Unjoni li kienu jirrappreżentaw aktar minn 50 % tal-produzzjoni totali tal-Unjoni tal-prodott simili.

4.2. Il-konsum fl-Unjoni

(110) Il-Kummissjoni stabbiliet il-konsum tal-Unjoni fuq il-bażi tal-volum tal-bejgħ tal-industrija tal-Unjoni fis-suq tal-Unjoni flimkien mal-importazzjonijiet mill-pajjiżi terzi kollha kif irreġistrati fil-Eurostat.

(111) Il-konsum fl-Unjoni żviluppa kif ġej: Tabella 1 Il-konsum tal-Unjoni (tunnellati) 2015 2016 2017 PI Konsum totali tal-Unjoni 4 803 732 4 658 736 4 783 671 4 571 721 Indiċi 100 97 100 95 Sors: Fertilizers Europe u Eurostat

(112) Matul il-perjodu kkunsidrat, il-konsum tal-Unjoni varja bi tnaqqis globali ta' 5 %. Fl-2016 u fil-perjodu ta' investigazzjoni, nixfa fis-swieq ewlenin tal-UAN kienet tfisser li l-użu mill-bdiewa naqas b'konsegwenza ta' dan.

4.3. Importazzjonijiet mill-pajjiżi kkonċernati

4.3.1. Valutazzjoni kumulattiva tal-effetti tal-importazzjonijiet mill-pajjiżi kkonċernati

(113) Il-Kummissjoni eżaminat jekk l-importazzjonijiet tal-UAN li joriġinaw mill-pajjiżi kkonċernati għandhomx jiġu vvalutati b'mod kumulattiv skont l-Artikolu 3(4) tar-Regolament bażiku.

(114) Din id-dispożizzjoni tistipula li l-importazzjonijiet minn aktar minn pajjiż wieħed għandhom jiġu vvalutati b'mod kumulattiv biss jekk ikun iddeterminat li: (a) il-marġni tad-dumping stabbilit fir-rigward tal-importazzjonijiet minn kull pajjiż ikun aktar minn de minimis kif definit fl-Artikolu 9(3) u l-volum tal-importazzjonijiet minn kull pajjiż ma jkunx negliġibbli; kif ukoll (b) valutazzjoni kumulattiva tal-effetti tal-importazzjonijiet tkun xierqa fid-dawl tal-kundizzjonijiet ta' kompetizzjoni bejn il-prodotti importati u l-prodott simili tal-Unjoni.

(115) Il-marġnijiet tad-dumping stabbiliti fir-rigward tal-importazzjonijiet minn kull wieħed mit-tliet pajjiżi kkonċernati kienu ogħla mil-limitu de minimis stabbilit fl-Artikolu 9(3) tar-Regolament bażiku. Il-volum tal-importazzjonijiet minn kull pajjiż ikkonċernat ma kienx negliġibbli skont it-tifsira tal-Artikolu 5(7) tar-Regolament bażiku. Tabilħaqq, l-ismha mis-suq fil-perjodu ta' investigazzjoni kienu ta' 13,4 % fir-rigward tal-importazzjonijiet mir-Russja, 8,1 % minn TT u 16,2 % mill-Istati Uniti.

(116) Il-kundizzjonijiet ta' kompetizzjoni bejn l-importazzjonijiet l-oġġett ta' dumping mir-Russja, minn TT u mill-Istati Uniti u bejn l-importazzjonijiet l-oġġett ta' dumping mill-pajjiżi kkonċernati u l-prodott simili tal-Unjoni, kienu simili. B'mod aktar speċifiku, il-prodotti importati kienu f'kompetizzjoni ma' xulxin u mal-UAN prodott fl-Unjoni minħabba li jinbiegħu bl-istess mezzi ta' bejgħ u lil kategoriji simili ta' klijenti. Il-prodott ikkonċernat huwa komodità omoġenju u l-kompetizzjoni li kien hemm kienet ibbażata fil-biċċa l-kbira fuq il-prezz waħdu.

(117) Għalhekk, il-kriterji kollha stabbiliti fl-Artikolu 3(4) tar-Regolament bażiku ġew issodisfati u l-importazzjonijiet mir-Russja, minn TT u mill-Istati Uniti kienu eżaminati b'mod kumulattiv għall-iskopijiet ta' determinazzjoni tad-dannu.

(118) F'seduta ta' smigħ, MHTL sostna li l-importazzjonijiet minn TT m'għandhomx jiġu akkumulati minħabba li i) il-prezzijiet minn TT kienu konsistentement ogħla mill-prezzijiet mill-Istati Uniti u r-Russja, ii) il-volumi tal-importazzjonijiet naqsu matul il-perjodu kkunsidrat (b'differenza minn dawk mill-Istati Uniti u r-Russja), iii) MHTL huwa parti minn grupp Ewropew, iv) MHTL isegwi l-prezzijiet u v) TT huwa pajjiż li qiegħed jiżviluppa, Membru tad-WTO.

(119) Il-Kummissjoni ma laqgħetx dawn il-pretensjonijiet. Id-deċiżjoni dwar jekk l-importazzjonijiet għandhomx jiġu valutati b'mod kumulattiv jew le trid tkun ibbażata fuq il-kriterji stabbiliti fl-Artikolu 3(4) tar-Regolament bażiku, li f'dan il-każ ġew issodisfati kif sottolinjat fil-premessi minn (114) sa (117). L-ebda wieħed mill-aspetti mqajma mill-MHTL ma jista' jqajjem dubji dwar l-adegwadezza tal-eżaminar ta' importazzjonijiet minn TT flimkien ma' dawk mir-Russja u mill-Istati Uniti (14).

4.3.2. Il-volum u s-sehem mis-suq tal-importazzjonijiet mill-pajjiżi kkonċernati

(120) Il-Kummissjoni stabbiliet il-volum tal-importazzjonijiet fuq il-bażi tad-data tal-Eurostat. Is-sehem mis-suq tal-importazzjonijiet ġie stabbilit billi l-volum tal-importazzjonijiet ġie mqabbel mal-konsum tal-Unjoni.

(121) L-importazzjonijiet fl-Unjoni mill-pajjiżi kkonċernati żviluppaw kif ġej: Tabella 2 Volum ta' importazzjoni (tunnellati) u sehem mis-suq 2015 2016 2017 PI Volum ta' importazzjonijiet mill-pajjiżi kkonċernati (tunnellati) 1 051 602 1 581 863 1 647 295 1 723 839 Indiċi 100 150 157 164 Sehem mis-suq 21,9 % 34,0 % 34,4 % 37,7 % Indiċi 100 155 157 172 Volum tal-importazzjonijiet mill-Federazzjoni Russa (tunnellati) 339 075 582 906 557 966 613 491 Indiċi 100 172 165 181 Sehem mis-suq 7,1 % 12,5 % 11,7 % 13,4 % Indiċi 100 177 165 190 Volum tal-importazzjonijiet minn Trinidad u Tobago (tunnellati) 488 392 452 194 444 290 368 178 Indiċi 100 93 91 75 Sehem mis-suq 10,2 % 9,7 % 9,3 % 8,1 % Indiċi 100 95 91 79 Volum tal-importazzjonijiet mill-Istati Uniti (tunnellati) 224 136 546 763 645 040 742 170 Indiċi 100 244 288 331 Sehem mis-suq 4,7 % 11,7 % 13,5 % 16,2 % Indiċi 100 252 289 348 Sors: Eurostat

(122) L-importazzjonijiet mill-pajjiżi kkonċernati żdiedu b'64 % matul il-perjodu kkunsidrat. Iż-żieda fis-sehem mis-suq kienet saħansitra aktar evidenti hekk kif is-sehem mis-suq tal-importazzjonijiet ikkonċernati żdied bi 72 %, minn 21,9 % fl-2015 għal 37,7 % fil-perjodu ta' investigazzjoni. Billi l-konsum naqas b'5 % matul l-istess perjodu, iż-żieda qawwija fis-sehem mis-suq mill-pajjiżi kkonċernati kienet b'mod ċar għad-detriment ta' parteċipanti oħra fis-suq.

4.3.3. Il-prezzijiet tal-importazzjonijiet mill-pajjiżi kkonċernati u t-twaqqigħ tal-prezz

(123) Il-Kummissjoni stabbilixxiet il-prezzijiet tal-importazzjonijiet abbażi tad-data tal-Eurostat. Huwa importanti li jiġi ċċarat li l-livell ta' dawn il-prezzijiet statistiċi jista' jkun differenti mill-prezzijiet verifikati, għall-produtturi esportaturi bħala tali li kooperaw, billi l-biċċa l-kbira tal-importazzjonijiet mill-pajjiżi kkonċernati jsiru permezz ta' importaturi relatati.

(124) Il-prezz medju ponderat tal-importazzjonijiet fl-Unjoni mill-pajjiżi kkonċernati żviluppa hekk: Tabella 3 Prezzijiet tal-importazzjoni (EUR/tunnellata) 2015 2016 2017 PI Il-Federazzjoni Russa 179 130 135 126 Indiċi 100 73 75 70 Trinidad u Tobago 197 151 141 140 Indiċi 100 77 72 71 Stati Uniti 188 137 126 124 Indiċi 100 73 67 66 Pajjiżi Kkonċernati 189 138 133 128 Indiċi 100 73 70 68 Sors: Eurostat

(125) Il-prezzijiet tal-importazzjoni mill-pajjiżi kkonċernati naqsu b'medja ta' 32 %. Fil-fatt, il-prezzijiet tal-importazzjonijiet mit-tliet pajjiżi kkonċernati kollha naqsu bejn 30 % u 34 % skont il-pajjiż. Dan it-tnaqqis kien partikolarment evidenti fl-2016 meta l-prezzijiet tal-materja prima (prinċipalment il-gass) naqsu. Madankollu, fil-perjodu ta' investigazzjoni, il-prezzijiet tal-importazzjonijiet naqsu b'4 %, b'differenza mill-prezzijiet tal-materja prima, li għolew.

(126) Il-Kummissjoni ddeterminat it-twaqqigħ tal-prezz matul il-perjodu ta' investigazzjoni billi qabblet: — il-prezzijiet medji ponderati għal kull tip ta' prodott tal-importazzjonijiet mill-produtturi esportaturi li kkooperaw fil-pajjiżi kkonċernati, lill-ewwel klijent indipendenti fis-suq tal-Unjoni, stabbilit fuq bażi tal-kost, assigurazzjoni u nol (CIF), b'aġġustamenti xierqa għad-dazji doganali u għall-kostijiet ta' wara l-importazzjoni; kif ukoll — il-prezzijiet tal-bejgħ medji ponderati korrispondenti għal kull tip ta' prodott tal-produtturi tal-Unjoni fil-kampjun, mitluba lill-klijenti mhux relatati fis-suq tal-Unjoni.

(127) Il-Kummissjoni normalment tqabbel il-prezz CIF fil-fruntiera tal-Unjoni, tal-produtturi esportaturi, mal-prezz mill-fabbrika tal-produtturi tal-Unjoni minħabba li tali approċċ ġeneralment jipprovdi tqabbil ġust. Madankollu l-investigazzjoni żvelat li hemm ċirkustanzi eċċezzjonali f'dan il-każ billi, għal madwar terz tat-tranżazzjonijiet ta' bejgħ tal-produtturi tal-Unjoni fil-kampjun, l-użu tal-prezz tal-bejgħ fil-livell tal-prezz mill-fabbrika jirriżulta fi prezzijiet tal-industrija tal-Unjoni li ma jkunux f'livell komparabbli mal-prezzijiet tal-importazzjoni f'termini ta' kompetizzjoni.

(128) Fil-fatt, għal dak il-bejgħ tal-industrija tal-Unjoni li kien jinvolvi trasport bil-baħar għall-konsenja f'portijiet bħal Rouen (Franza) u Ghent (il-Belġju), instab xieraq li jintużaw il-prezzijiet għall-konsenja f'dak il-port minflok jiġu kkalkulati l-prezzijiet mill-fabbrika għal dak il-bejgħ. Dak il-bejgħ kien jirrappreżenta madwar 40 % tal-bejgħ tal-industrija tal-Unjoni. Approċċ bħal dan kien jitqies bħala aktar bir-reqqa mill-użu tal-prezzijiet mill-fabbrika għar-raġunijiet li ġejjin: (i) il-UAN huwa likwidu korrużiv u t-trasport lill-utenti u d-distributuri jinvolvi vetturi u faċilitajiet ta' ħażna speċjali. Dan iżid l-ispejjeż loġistiċi sal-punt li dawn l-ispejjeż ħafna drabi jkunu aktar minn 20 % tal-prezz tal-bejgħ tal-UAN mibjugħ fil-Punent tal-Ewropa u jistgħu jkunu sa 30 % tal-prezz tal-bejgħ għal ċerti termini ta' konsenja; (ii) l-akbar żewġ produtturi fil-kampjun jinsabu fil-Polonja u l-Litwanja filwaqt li l-akbar swieq għall-UAN qegħdin fil-Punent tal-Ewropa li jfisser li l-ispejjeż loġistiċi huma partikolarment għoljin u jinvolvu trasport bil-baħar; dawn iż-żewġ produtturi jikkompetu fl-Ewropa tal-Lvant mal-importazzjonijiet Russi abbażi ta' prezzijiet EXW u CIF u fl-Ewropa tal-Punent abbazi ta' prezzijiet tal-konsenja, mal-importazzjonijiet ġejjin minn Trinidad u Tobago, mir-Russja u mill-Istati Uniti. Fil-fatt, ġie osservat li d-differenza ewlenija bejn il-prezz tal-bejgħ ta' dawn il-produtturi fl-Ewropa tal-Lvant u tal-Punent kienet l-ammont ta' dawn il-kostijiet loġistiċi u tat-trasport; (iii) bosta partijiet interessati, inklużi produtturi esportaturi, indikaw li l-punt ta' tqabbil prinċipali għall-prezzijiet tal-UAN fil-Punent tal-Ewropa huwa l-prezz CIF (flimkien mad-dazju tal-importazzjoni jekk applikabbli) tal-konsenji lejn il-portijiet ta' Rouen (Franza) u Ghent (il-Belġju); (iv) il-biċċa l-kbira tal-importazzjonijiet mill-pajjiżi kkonċernati fil-perjodu ta' investigazzjoni kienu kkonsenjati fuq bażi CIF f'tankers kbar tat-trasport bil-baħar lejn il-Punent tal-Ewropa. Dan kien jinvolvi kważi l-konsenji kollha li joriġinaw minn Trinidad u Tobago u l-Istati Uniti iżda wkoll kwantità kbira ta' bejgħ mill-Federazzjoni Russa; (v) l-UAN huwa komodità omoġenja u għalhekk il-maġġoranza tal-klijenti jixtru l-prodott biss abbażi tal-prezz; (vi) fil-livell tad-distributuri u tal-utenti finali, jista' jkun hemm nuqqas ta' traċċabilità tal-oriġini tal-prodott ikkonċernat minħabba li l-UAN ikkonsenjat f'portijiet fil-Punent tal-Ewropa bħal Rouen jew Ghent jinħażen fl-istess tankijiet, ikun xi jkun is-sors tiegħu; kif ukoll (vii) il-kompetizzjoni tal-bejgħ mill-port tal-konsenja saret lill-istess klijenti kemm għall-importazzjonijiet kif ukoll għall-bejgħ tal-industrija tal-Unjoni billi ntużaw incoterms komparabbli u ħafna drabi ġiet ikkonsenjata lill-klijenti fl-istess vetturi ta' konsenja.

(129) Għalhekk, il-Kummissjoni kkonkludiet li, biex teżamina jekk hemmx twaqqigħ tal-prezz, huwa xieraq li jiġi aġġustat madwar terż tat-tranżazzjonijiet ta' bejgħ ta' żewġ produtturi tal-Unjoni fil-kampjun sabiex dan il-bejgħ ikun jista' jitqabbel f'dak li għandu x' jaqsam mal-kompetizzjoni reali tagħhom, mal-importazzjonijiet ikkonċernati. Għaż-żewġ terzi tal-bejgħ tal-industrija tal-Unjoni, li ma kienx jinvolvi trasport bil-baħar, inżammet il-metodoloġija normali CIF vs ex-works.

(130) It-tqabbil tal-prezzijiet sar fuq bażi ta' tip b'tip għal tranżazzjonijiet fl-istess livell ta' kummerċ, aġġustati kif dovut fejn meħtieġ, u wara t-tnaqqis tar-rifużjonijiet u l-iskontijiet. Ir-riżultat tat-tqabbil kien espress bħala perċentwal tal-fatturat tal-produtturi tal-Unjoni fil-kampjun matul il-perjodu tal-investigazzjoni. Dan wera marġni medju ponderat ta' twaqqigħ tal-prezz ta' 3,4 % għall-importazzjonijiet mir-Russja, 6,2 % għall-importazzjonijiet minn TT u 9,9 % għall-importazzjonijiet mill-Istati Uniti. Meta wieħed jikkunsidra li l-prodott ikkonċernat huwa komodità u li l-kompetizzjoni hija bbażata fil-biċċa l-kbira fuq il-prezz waħdu, u li l-prezzijiet tiegħu huma trasparenti ħafna (jiġifieri magħrufa fis-suq), marġni bħal dan huwa meqjus bħala sinifikanti. Differenza baxxa fil-prezz hija biżżejjed biex iġġiegħel lix-xerrej ibiddel il-fornituri. Dan kien ikkonfermat ukoll mit-tweġibiet tar-rappreżentattivi tal-utenti.

(131) Fil-perjodu ta' investigazzjoni, jekk wieħed iqabbel il-prezzijiet tal-bejgħ fuq bażi ta' tip b'tip għat-tranżazzjonijiet fl-istess livell ta' kummerċ, l-importazzjonijiet mill-pajjiżi kkonċernati waqqgħu l-prezzijiet tal-industrija tal-Unjoni b'medja ta' 6,8 %.

4.4. Il-qagħda ekonomika tal-industrija tal-Unjoni

4.4.1. Kummenti ġenerali

(132) Skont l-Artikolu 3(5) tar-Regolament bażiku, l-analiżi tal-impatt li għandhom l-importazzjonijiet li huma l-oġġett ta' dumping fuq l-industrija tal-Unjoni tinkludi evalwazzjoni tal-indikaturi ekonomiċi kollha li għandhom effett fuq l-istat tal-industrija tal-Unjoni matul il-perjodu kkunsidrat.

(133) Kif imsemmi fil-premessa (13), intuża l-kampjunar għad-determinazzjoni tad-dannu possibbli li ġarrbet l-industrija tal-Unjoni.

(134) Biex tiddetermina d-dannu, il-Kummissjoni għamlet distinzjoni bejn l-indikaturi tad-dannu makroekonomiċi u dawk mikroekonomiċi. Il-Kummissjoni evalwat l-indikaturi makroekonomiċi fuq il-bażi tad-data misjuba fit-tweġiba għall-kwestjonarju ta' Fertilizers Europe. Din id-data hija marbuta mal-produtturi kollha tal-Unjoni. Il-Kummissjoni evalwat l-indikaturi makroekonomiċi abbażi tad-data inkluża fit-tweġibiet għall-kwestjonarju mill-produtturi tal-Unjoni fil-kampjun. Iż-żewġ settijiet ta' data nstabu li huma rappreżentattivi tas-sitwazzjoni ekonomika tal-industrija tal-Unjoni.

(135) L-indikaturi makroekonomiċi huma: il-produzzjoni, il-kapaċità tal-produzzjoni, l-użu tal-kapaċità, il-volum tal-bejgħ, is-sehem mis-suq, it-tkabbir, l-impjiegi, il-produttività u d-daqs tal-marġni tad-dumping.

(136) L-indikaturi mikroekonomiċi huma: il-prezzijiet medji tal-unità, il-kost tal-unità, il-kostijiet lavorattivi, l-inventarji, il-profittabbiltà, il-fluss tal-flus, l-investimenti, ir-redditu fuq l-investimenti, u l-kapaċità ta' ġbir ta' kapital.

4.4.2. Indikaturi makroekonomiċi

4.4.2.1. Il-produzzjoni, il-kapaċità tal-produzzjoni u l-użu tal-kapaċità

(137) Il-produzzjoni totali tal-Unjoni, il-kapaċità ta' produzzjoni u l-użu tal-kapaċità żviluppaw kif ġej matul il-perjodu li qed jiġi kkunsidrat: Tabella 4 Il-produzzjoni, il-kapaċità ta' produzzjoni u l-użu tal-kapaċità 2015 2016 2017 PI Volum tal-produzzjoni (tunnellati) 4 238 411 3 695 546 4 253 903 3 890 476 Indiċi 100 87 100 92 Kapaċità tal-produzzjoni (unità tal-kejl) 8 055 000 8 205 000 8 385 000 8 385 000 Indiċi 100 102 104 104 Użu tal-kapaċità 53 % 45 % 51 % 46 % Indiċi 100 86 96 88 Sors: tweġiba vverifikata għall-kwestjonarju ta' Fertilizers Europe

(138) Fl-Unjoni, l-UAN normalment jiġi prodott f'siti kimiċi integrati. Dawn is-siti jikkonvertu l-gass u n-nitroġenu f'fertilizzanti bbażati fuq in-nitroġenu u prodotti industrijali simili oħra bħall-melamina. Il-proċess tal-produzzjoni jinvolvi diversi stadji bħall-produzzjoni tal-ammonijaka u tal-aċidu nitriku u għalhekk jiddependi ħafna fuq l-aċċess għas-sorsi tal-gass (il-materja prima finali prinċipali) permezz ta' gassdotti jew terminals u jinvolvi użu intensiv ta' kapital. Il-produtturi jistgħu jibdlu l-produzzjoni bejn il-prodotti finali iżda din l-abbiltà hija limitata u tvarja bejn il-produtturi. Din tiddependi fuq il-konfigurazzjoni tas-sit integrat u fuq il-bażi ta' klijenti tal-produttur. Kull kumpanija tfittex li timmassimizza l-profittabbiltà tas-sit kollu kemm hu. Madankollu, din l-investigazzjoni tiffoka biss fuq l-UAN.

(139) B'mod ġenerali, il-produzzjoni tal-UAN naqset bi 8 % matul il-perjodu kkunsidrat. Il-produzzjoni naqset b'mod qawwi fl-2016, meta l-importazzjonijiet mill-pajjiżi kkonċernati żdiedu b'50 % meta mqabbla mas-sena ta' qabel u d-domanda kienet affettwata minn nixfa fis-swieq ewlenin tal-UAN. Għalkemm is-sitwazzjoni tjiebet fl-2017, it-tnaqqis fil-prezzijiet tal-UAN u fil-profittabilità wassal lil xi produtturi tal-Unjoni biex jaqilbu l-produzzjoni għal fertilizzanti oħra bbażati fuq in-nitroġenu fil-perjodu ta' investigazzjoni. Fejn din il-bidla fil-produzzjoni ma kinitx possibbli fuq bażi ekonomika, il-produtturi tal-Unjoni sofrew għeluq tal-produzzjoni.

(140) Il-kapaċità tal-produzzjoni żdiedet b'4 % filwaqt li l-użu tal-kapaċità naqas bi 12 % matul il-perjodu kkunsidrat. Kif innotat fil-premessa (138), il-kapaċità tal-produzzjoni kif ukoll l-użu tal-kapaċità għal dan it-tip ta' produzzjoni u l-industrija jistgħu jiġu affettwati mill-produzzjoni ta' prodotti oħra li jistgħu jiġu mmanifatturati bl-istess tagħmir tal-produzzjoni u dan huwa fil-fatt rifless f'dawn ix-xejriet.

4.4.2.2. Il-volum tal-bejgħ u s-sehem mis-suq

(141) Il-volum tal-bejgħ tal-industrija tal-Unjoni u s-sehem mis-suq żviluppaw kif ġej matul il-perjodu ta' analiżi: Tabella 5 Il-volum ta ' bejgħ u s-sehem mis-suq 2015 2016 2017 PI Volum tal-bejgħ fis-suq tal-Unjoni (tunnellati) 3 348 196 2 796 506 2 934 634 2 645 143 Indiċi 100 84 88 79 Sehem mis-suq 69,7 % 60,0 % 61,3 % 57,9 % Indiċi 100 86 88 83 Sors: tweġiba vverifikata għall-kwestjonarju ta' Fertilizers Europe

(142) Il-volum tal-bejgħ tal-industrija tal-Unjoni ġie kkalkulat fuq bażi makro tal-bejgħ lil partijiet mhux relatati u lil partijiet relatati. Madankollu, kwantità żgħira minn dan il-bejgħ (madwar 3 % tat-total) kienet tikkonsisti minn bejgħ mill-ġdid tal-produzzjoni minn importazzjonijiet ta' diversi sorsi. Dan it-tip ta' bejgħ huwa eskluż miċ-ċifri tal-volum tal-bejgħ mogħtija hawn fuq billi jenħieġ li dawn jinkludu biss il-bejgħ tal-produzzjoni tal-produtturi tal-Unjoni. Sabiex jiġi evitat l-għadd doppju, dan il-bejgħ mill-ġdid ġie eskluż ukoll miċ-ċifri tal-konsum fil-premessa (114). Fuq din il-bażi, il-volum tal-bejgħ fl-Unjoni, tal-industrija tal-Unjoni, naqas b'21 % matul il-perjodu kkunsidrat. Il-volum tal-bejgħ mitluf matul dan il-perjodu huwa qrib il-volum taż-żieda fil-bejgħ mill-pajjiżi kkonċernati.

(143) Is-sehem mis-suq tal-industrija tal-Unjoni naqas bi 17 % matul il-perjodu kkunsidrat. Dan l-iżvilupp kien riżultat tal-kundizzjonijiet ħżiena tas-suq, speċjalment il-prezzijiet baxxi, li kien ifisser li l-volum tal-bejgħ tal-Unjoni ntilef għall-importazzjonijiet mill-pajjiżi kkonċernati.

4.4.2.3. Tkabbir

(144) Iċ-ċifri ta' hawn fuq fir-rigward tal-produzzjoni, tal-volum tal-bejgħ u tas-sehem mis-suq juru li l-industrija tal-Unjoni ma kinitx kapaċi tikber, f'termini assoluti jew fir-rigward tal-konsum, matul il-perjodu kkunsidrat.

4.4.2.4. Impjiegi u produttività

(145) Matul il-perjodu li qed jiġi kkunsidrat, l-impjiegi u l-produttività żviluppaw kif ġej: Tabella 6 Impjiegi u produttività 2015 2016 2017 PI Għadd ta' impjegati 2 164 2 029 2 104 2 005 Indiċi 100 94 97 93 Produttività (tunnellata / impjegat) 1 959 1 821 2 022 1 940 Indiċi 100 93 103 99 Sors: tweġiba vverifikata għall-kwestjonarju ta' Fertilizers Europe

(146) Fid-dawl tad-deterjorament fiċ-ċirkustanzi tas-suq, l-għadd ta' impjegati tal-industrija tal-Unjoni naqas b'7 % matul il-perjodu kkunsidrat. Madankollu, billi l-produzzjoni naqset saħansitra aktar, il-produttività xorta naqset b'1 % matul il-perjodu kkunsidrat.

4.4.2.5. Il-kobor tal-marġni tad-dumping

(147) Il-marġnijiet kollha tad-dumping kienu ferm ogħla mil-livell de minimis. L-impatt tad-daqs tal-marġnijiet reali tad-dumping fuq l-industrija tal-Unjoni kien sostanzjali, meta tqies il-volum u l-prezzijiet tal-importazzjonijiet mill-pajjiżi kkonċernati.

4.4.3. Indikaturi mikroekonomiċi

4.4.3.1. Prezzijiet u fatturi li jaffettwaw il-prezzijiet

(148) Il-prezzijiet medji ponderati ta' bejgħ għal kull unità tal-produtturi tal-Unjoni fil-kampjun lil klijenti mhux relatati fl-Unjoni żviluppaw kif ġej fil-perjodu kkunsidrat: Tabella 7 Prezzijiet ta' bejgħ fl-Unjoni 2015 2016 2017 PI Prezz ta' bejgħ medju EXW għal kull unità fl-Unjoni lil klijenti mhux relatati (EUR / tunnellata) 176 130 127 127 Indiċi 100 74 72 72 Kost ta' produzzjoni EXW għal kull unità (EUR / tunnellata) 146 115 123 130 Indiċi 100 79 84 89 Sors: tweġibiet ivverifikati għall-kwestjonarju tal-produtturi tal-Unjoni fil-kampjun

(149) Il-prezzijiet ta' bejgħ naqsu bi 28 % matul il-perjodu kkunsidrat u l-kost ta' produzzjoni għal kull unità naqas bi 11 %. L-akbar tnaqqis fil-prezzijiet seħħ fl-2016, meta l-importazzjonijiet bi prezz baxx mill-pajjiżi kkonċernati żdiedu b'50 % u d-domanda kienet daqsxejn aktar dgħajfa. Ix-xejra tal-kost tal-produzzjoni kienet determinata prinċipalment mill-varjazzjonijiet fil-prezzijiet tal-gass. Madankollu, iż-żidiet fil-kostijiet fl-2017 u fil-perjodu ta' investigazzjoni ma kinux pariġġati minn żidiet korrispondenti fil-prezzijiet ta' bejgħ għall-prodott simili li għalhekk kienu soppressi aktar.

4.4.3.2. Kostijiet lavorattivi

(150) Il-kostijiet lavorattivi medji tal-produtturi tal-Unjoni fil-kampjun żviluppaw kif ġej matul il-perjodu kkunsidrat: Tabella 8 Kostijiet lavorattivi medji għal kull impjegat 2015 2016 2017 PI Kostijiet lavorattivi medji għal kull impjegat (EUR) 24 876 24 323 27 143 27 410 Indiċi 100 98 109 110 Sors: tweġibiet ivverifikati għall-kwestjonarju tal-produtturi tal-Unjoni fil-kampjun

(151) Il-kostijiet lavorattivi medji għal kull impjegat tal-produtturi tal-Unjoni fil-kampjun żdiedu b'10 % matul il-perjodu kkunsidrat. Il-kostijiet lavorattivi għal kull impjegat żdiedu speċjalment fl-2017 meta żdiedu l-produzzjoni u l-produttività.

4.4.3.3. Inventarji

(152) Il-livelli tal-istokk tal-produtturi tal-Unjoni fil-kampjun żviluppaw kif ġej matul il-perjodu kkunsidrat: Tabella 9 Inventarji 2015 2016 2017 PI Stokkijiet tal-għeluq (tunnellati) 83 826 54 411 72 814 38 961 Indiċi 100 65 87 46 Stokkijiet tal-għeluq bħala perċentwal tal-produzzjoni 3,7 % 2,7 % 3,2 % 1,8 % Indiċi 100 71 85 49 Sors: tweġibiet ivverifikati għall-kwestjonarju tal-produtturi tal-Unjoni fil-kampjun

(153) L-istokk tal-għeluq u l-istokk bħala perċentwal tal-produzzjoni naqsu matul il-perjodu kkunsidrat. Madankollu, billi l-istokk bħala perċentwal tal-produzzjoni huwa baxx matul il-perjodu sħiħ u l-istokkijiet tal-għeluq huma soġġetti għal varjazzjonijiet staġjonali, dan il-fattur mhuwiex meqjus bħala indikatur siewi tad-dannu f'din l-investigazzjoni.

4.4.3.4. Il-profittabbiltà, il-fluss tal-flus, l-investimenti, ir-redditu fuq l-investimenti u l-kapaċità li jiġi ġġenerat il-kapital

(154) Il-profittabbiltà, il-fluss tal-flus, l-investimenti u r-redditu fuq l-investimenti tal-produtturi tal-Unjoni fil-kampjun żviluppaw kif ġej fil-perjodu kkunsidrat: Tabella 10 Profittabbiltà, fluss tal-flus, investimenti u redditu fuq l-investimenti 2015 2016 2017 PI Il-profittabilità tal-bejgħ fl-Unjoni lil klijenti mhux relatati (% tal-fatturat mill-bejgħ) 14,0 % 10,0 % 1,1 % – 3,5 % Indiċi 100 71 8 – 25 Likwidità (EUR) 78 775 697 39 007 376 19 727 317 5 827 513 Indiċi 100 50 25 7 Investimenti (EUR) 18 082 767 15 044 306 5 110 610 8 593 605 Indiċi 100 83 28 48 Redditu fuq l-investimenti 57,2 % 28,3 % 7,9 % – 8,7 % Indiċi 100 49 14 – 15 Sors: Tweġibiet ivverifikati għall-kwestjonarju tal-produtturi tal-Unjoni fil-kampjun

(155) Il-Kummissjoni stabbilixxiet il-profittabbiltà tal-produtturi tal-Unjoni fil-kampjun billi esprimiet il-profitt nett qabel it-taxxa tal-bejgħ tal-prodott simili lil klijenti mhux relatati fl-Unjoni bħala perċentwal tal-fatturat ta' dak il-bejgħ. Il-profittabbiltà naqset b'mod sostanzjali matul il-perjodu kkunsidrat minħabba l-iżviluppi fil-prezzijiet medji tal-bejgħ u l-kostijiet tal-produzzjoni deskritti fil-premessa (152). Iż-żieda fil-kost tal-produzzjoni mill-2017 u l-prezzijiet tal-bejgħ soppressi minħabba l-importazzjonijiet mill-pajjiżi kkonċernati wasslu biex l-industrija tal-Unjoni tagħmel it-telf fil-perjodu ta' investigazzjoni.

(156) Il-fluss tal-flus nett huwa l-abbiltà tal-produtturi tal-Unjoni li jiffinanzjaw l-attivitajiet tagħhom stess. Ix-xejra fil-flussi tal-flus netti żviluppat b'mod negattiv matul il-perjodu kkunsidrat.

(157) Ir-redditu fuq l-investiment huwa l-profitt f'perċentwal tal-valur kontabilistiku nett tal-investimenti. Dan żviluppa b'mod negattiv matul il-perjodu kkunsidrat, li jirrifletti x-xejriet deskritti qabel għall-profittabbiltà u l-flussi tal-flus.

(158) L-industrija tal-Unjoni kompliet tinvesti fil-perjodu kkunsidrat. L-investimenti saru sabiex tittejjeb l-effiċjenza tal-produzzjoni, jitnaqqas il-konsum tal-enerġija, u għat-titjib ambjentali. Madankollu, l-investimenti kienu sostanzjalment aktar baxxi fl-2017 u fil-perjodu ta' investigazzjoni milli fl-2015 u fl-2016. It-tnaqqis fil-livelli ta' investiment kien ikkawżat mit-tnaqqis fil-kapaċità li jiġi ġġenerat il-kapital kif muri mid-deterjorament fis-sitwazzjoni tal-flussi tal-flus.

4.4.4. Konklużjoni dwar id-dannu

(159) Matul il-perjodu kkunsidrat, l-industrija tal-Unjoni sofriet waqgħat kbar fil-prezzijiet tal-bejgħ (28 %) li flimkien maż-żieda fil-kostijiet fl-2017 u fil-perjodu ta' investigazzjoni wasslu biex livell ta' profitt ta' 14 % fl-2015 jinbidel f'telf fil-perjodu ta' investigazzjoni. Din ix-xejra wasslet għal tnaqqis simili fil-flussi tal-fluss, fir-redditu fuq l-investiment u għal tnaqqis fl-investiment. Inħassu effetti negattivi sinifikanti wkoll f'indikaturi tal-volum bħall-produzzjoni, li naqset bi 8 %, il-volum tal-bejgħ, li naqas b'21 %, u s-sehem mis-suq, li niżel minn 69,7 % fl-2015 għal 57,9 % fil-perjodu ta' investigazzjoni. Dawn l-iżviluppi ħallew lill-industrija tal-Unjoni f'sitwazzjoni vulnerabbli.

(160) Ftit ħafna mill-indikaturi eżaminati wrew żvilupp pożittiv. Il-kapaċità tal-produzzjoni żdiedet bi ftit matul il-perjodu kkunsidrat iżda l-produzzjoni niżlet kif intqal fil-premessa ta' qabel. Barra minn hekk, l-istokkijiet naqsu iżda l-livell tal-istokkijiet huwa baxx matul il-perjodu sħiħ ikkunsidrat.

(161) Abbażi ta' dan ta' hawn fuq, il-Kummissjoni f'dan l-istadju għalhekk ikkonkludiet li l-industrija tal-Unjoni ġarrbet dannu materjali skont it-tifsira tal-Artikolu 3(5) tar-Regolament bażiku.

5. KAWŻALITÀ

(162) Skont l-Artikolu 3(6) tar-Regolament bażiku, il-Kummissjoni eżaminat jekk l-importazzjonijiet li huma l-oġġett ta' dumping mill-pajjiż ikkonċernat ikkawżawx dannu materjali lill-industrija tal-Unjoni. Skont l-Artikolu 3(7) tar-Regolament bażiku, il-Kummissjoni eżaminat ukoll jekk fatturi magħrufin oħrajn setgħux fl-istess ħin ikkawżaw dannu lill-industrija tal-Unjoni. Il-Kummissjoni żgurat li kull dannu possibbli kkawżat minn fatturi għajr l-importazzjonijiet li kienu l-oġġett ta' dumping mill-pajjiżi kkonċernati ma kienx attribwit lill-importazzjonijiet li kienu l-oġġett ta' dumping. Fost l-oħrajn, dawn il-fatturi huma: l-importazzjonijiet minn pajjiżi terzi, it-tnaqqis fil-konsum, l-iżviluppi fis-suq (dinji) tal-urea, iż-żidiet fil-prezzijiet tal-gass fl-2017 u fil-perjodu ta' investigazzjoni, il-prestazzjoni fl-esportazzjoni tal-industrija tal-Unjoni, il-kostijiet ogħla għall-produtturi tal-Unjoni u ċertu xiri u bejgħ ta' UAN mill-produtturi tal-Unjoni.

5.1. L-effetti tal-importazzjonijiet oġġett ta' dumping

(163) L-importazzjonijiet mill-pajjiżi kkonċernati żdiedu b'64 % matul il-perjodu kkunsidrat, biex żiedu s-sehem mis-suq tagħhom bi 72 % kif muri fit-tabella 2. Dan l-iżvilupp seħħ minkejja tnaqqis ta' 5 % fil-konsum matul il-perjodu kkunsidrat.

(164) Il-prezzijiet tal-importazzjoni mill-pajjiżi kkonċernati naqsu b'medja ta' 32 %. Fil-fatt, il-prezzijiet tat-tliet pajjiżi kkonċernati kollha naqsu b'bejn 30 % u 34 % skont il-pajjiż. Dan it-tnaqqis fil-prezzijiet tal-bejgħ kien partikolarment evidenti fl-2016 meta, fl-istess ħin, il-volum tal-importazzjonijiet mill-pajjiżi kkonċernati żdied b'50 % meta mqabbel mal-2015. Fil-perjodu ta' investigazzjoni, jekk wieħed iqabbel il-prezzijiet tal-bejgħ fuq bażi ta' tip b'tip għat-tranżazzjonijiet fl-istess livell ta' kummerċ, l-importazzjonijiet mill-pajjiżi kkonċernati waqqgħu l-prezzijiet tal-industrija tal-Unjoni b'medja ta' 6,8 %.

(165) Huwa ċar li ż-żieda kbira fl-importazzjonijiet bi tnaqqis fil-prezzijiet kellha rwol sostanzjali fid-deterjorament rapidu tal-indikaturi ekonomiċi tal-industrija tal-Unjoni. Żewġ fatturi speċifiċi għall-prodott aggravaw dan l-impatt. L-ewwel nett, l-UAN huwa komodità mibjugħa lill-klijenti kważi esklussivament abbażi tal-prezz. Għalhekk, differenza żgħira biss fil-prezz jista' jkollha konsegwenza sinifikanti. It-tieni, l-UAN huwa prodott likwidu li jirrikjedi tankijiet speċjali għall-ħażna li jfisser li l-prezzijiet tas-suq iridu jiġu aċċettati ftit wara l-waqt tal-produzzjoni, ikun xi jkun il-kost tal-produzzjoni applikabbli f'dak il-waqt.

(166) Il-prezzijiet tal-bejgħ baxxi mill-pajjiżi kkonċernati kienu l-aktar dannużi fl-2017 u fil-perjodu ta' investigazzjoni meta l-kostijiet kienu qegħdin jiżdiedu minħabba l-prezzijiet ogħla tal-gass. Il-prezzijiet tal-bejgħ imnaqqsa tal-industrija tal-Unjoni, li ma setgħux jiġu miżjuda f'konformità maż-żieda fil-kostijiet minħabba l-pressjoni fuq il-prezzijiet mill-importazzjonijiet, wasslu għad-deterjorament tal-indikaturi tal-prestazzjoni tal-industrija tal-Unjoni li rriżulta f'telf sal-perjodu ta' investigazzjoni. Fl-2017 u fil-perjodu ta' investigazzjoni, diversi produtturi għalhekk ma setgħux jevitaw waqfiet tal-produzzjoni u l-livelli ta' investiment naqsu b'mod sinifikanti. Dan min-naħa tiegħu kompla jaggrava d-dannu minħabba li l-investiment kontinwu f'impjant kimiku integrat huwa essenzjali għas-sopravivenza fit-tul.

(167) Xi partijiet invokaw nuqqas ta' korrelazzjoni bejn il-livell tal-importazzjonijiet u l-prezzijiet tal-bejgħ u l-profitti tal-industrija tal-Unjoni fis-sens li l-prezzijiet tal-bejgħ u l-profitti tal-industrija tal-Unjoni kienu għoljin matul perjodi meta kien hemm importazzjonijiet sinifikanti u viċi versa. Madankollu, il-punti magħmula aktar 'il fuq f'din it-taqsima u l-inabilità tal-industrija tal-Unjoni li tieħu vantaġġ mis-suq domestiku tagħha daqs il-produtturi mill-pajjiżi kkonċernati huma evidenza tal-eżistenza tad-dannu kkawżat mill-importazzjonijiet li kienu l-oġġett ta' dumping.

5.2. Effetti ta' fatturi oħra

5.2.1. Importazzjonijiet minn pajjiżi terzi

(168) Il-volum tal-importazzjonijiet minn pajjiżi terzi oħrajn żviluppa kif ġej matul il-perjodu kkunsidrat: Tabella 11 Importazzjonijiet minn pajjiżi terzi 2015 2016 2017 PI Total tal-pajjiżi terzi ħlief il-pajjiżi kkonċernati Volum (tunnellati) 403 934 280 367 201 741 202 738 Indiċi 100 69 50 50 Sehem mis-suq 8,0 % 5,7 % 3,8 % 4,1 % Indiċi 100 72 48 51 Prezz medju 189 140 136 129 Indiċi 100 74 72 68 Sors: Comext

(169) L-importazzjonijiet minn pajjiżi terzi (prinċipalment mill-Belarussja, mir-Repubblika tal-Maċedonja ta' Fuq, mis-Serbja u mill-Alġerija) naqsu b'50 % matul il-perjodu kkunsidrat u fil-perjodu ta' investigazzjoni kellhom sehem mis-suq biss ta' 4,1 %.

(170) Għalhekk ġie konkluż b'mod provviżorju li dawn l-importazzjonijiet seta' kellhom biss impatt marġinali fuq is-sitwazzjoni tal-industrija tal-Unjoni.

5.2.2. Il-prestazzjoni tal-esportazzjoni tal-industrija tal-Unjoni

(171) Il-volum tal-esportazzjonijiet tal-industrija tal-Unjoni żviluppa kif ġej matul il-perjodu kkunsidrat: Tabella 12 Il-prestazzjoni tal-esportazzjoni tal-industrija tal-Unjoni 2015 2016 2017 PI Volum tal-esportazzjonijiet (tunnellati) 272 077 306 840 559 840 552 979 Indiċi 100 113 206 203 Prezz medju (EUR / tunnellata) 171 124 122 125 Indiċi 100 72 72 73 Sors: Fertilisers Europe u l-produtturi fil-kampjun

(172) Matul il-perjodu kkunsidrat, l-industrija tal-Unjoni żiedet il-bejgħ tagħha fis-swieq tal-esportazzjoni b'madwar 280 000 tunnellata. Għalhekk, iż-żieda fil-bejgħ fis-suq tal-esportazzjoni tagħha kkumpensat biss għal parti żgħira mit-telf ta' madwar 700 000 tunnellata fis-suq tal-Unjoni. Il-prezzijiet tal-esportazzjonijiet tal-industrija tal-Unjoni kienu simili għall-prezzijiet tagħha fis-suq tal-Unjoni.

(173) Għalhekk ġie konkluż b'mod provviżorju li dawn l-esportazzjonijiet ma kkontribwewx għad-dannu mġarrab mill-industrija tal-Unjoni.

5.2.3. Konsum

(174) Matul l-investigazzjoni, xi partijiet irreferew għall-konsum varjabbli u / jew għall-kundizzjonijiet avversi tat-temp fis-swieq ewlenin bħala xpruni tas-sitwazzjoni dannuża tal-industrija tal-Unjoni. It-Tabella 1 turi li l-konsum fis-suq tal-Unjoni fil-fatt varja matul il-perjodu kkunsidrat u naqas b'5 % b'mod ġenerali. Madankollu, minkejja dawn il-varjazzjonijiet u t-tnaqqis ġenerali, l-importazzjonijiet mill-pajjiżi kkonċernati żdiedu b'mod stabbli matul il-perjodu kkunsidrat, għad-dannu ta' importazzjonijiet oħra u l-bejgħ tal-industrija tal-Unjoni.

(175) Għalhekk ġie provviżorjament konkluż li l-iżvilupp tad-domanda ma kkontribwiex għad-dannu mġarrab mill-industrija tal-Unjoni.

5.2.4. Il-prezz (dinji) tal-urea

(176) Xi partijiet sostnew li s-sitwazzjoni dannuża tal-produtturi tal-Unjoni kienet attribwibbli għall-prezz dinji tal-urea billi dan tal-aħħar imbotta 'l isfel il-prezzijiet tal-UAN tal-Unjoni. Madankollu, l-investigazzjoni wriet li ma hemm ebda prezz dinji għall-urea li seta' influwenza s-sitwazzjoni tal-industrija tal-Unjoni. Hemm atturi indipendenti li jippubblikaw prezzijiet spot għall-urea f'diversi postijiet madwar id-dinja. Dawn il-prezzijiet juru varjazzjonijiet fil-prezzijiet minn post għall-ieħor matul il-perjodu kkunsidrat (15). Barra minn hekk, filwaqt li madwar id-dinja, l-urea tirrappreżenta 56 % tal-fertilizzanti kollha kkunsmati, l-urea mhijiex il-fertilizzant preferut fl-Unjoni, fejn hija tirrappreżenta xi 19 % tal-fertilizzanti użati.

(177) Għalhekk ġie konkluż b'mod provviżorju li l-prezz (dinji) tal-urea ma setax ikollu impatt sinifikanti fuq il-prezzijiet tal-bejgħ tal-industrija tal-Unjoni u s-sitwazzjoni dannuża tagħha.

5.2.5. Kostijiet ogħla fir-rigward tal-produtturi tal-Unjoni

(178) Diversi partijiet semmew iż-żidiet fl-ispejjeż tal-bejgħ, amministrattivi u ġenerali fir-rigward tal-produtturi tal-Unjoni u / jew qalu li xi produtturi tal-Unjoni li lmentaw jinsabu f'sitwazzjoni dannuża minħabba li jħallsu prezz għoli għall-gass tagħhom.

(179) L-investigazzjoni ma wriet l-ebda evoluzzjoni anormali tal-ispejjeż tal-bejgħ, amministrattivi u ġenerali fir-rigward tal-produtturi tal-Unjoni fil-kampjun. Rigward il-livell tal-prezzijiet tal-gass matul il-perjodu kkunsidrat, l-evoluzzjoni tiegħu ma tispjegax it-tnaqqis fil-profitti f'dan il-każ. Il-prezzijiet għoljin tal-gass jistgħu jispjegaw l-inabilità kontinwa li jintlaħqu livelli adegwati ta' profittabbiltà, li mhijiex is-sitwazzjoni hawnhekk billi fl-2015 u fl-2016, il-livelli ta' profittabbiltà kienu 14 % u 10 % rispettivament.

(180) Għalhekk huwa meqjus li l-evoluzzjoni tal-prezzijiet tal-gass kienet fattur aggravanti tad-dannu mġarrab minn xi produtturi tal-Unjoni. Madankollu, la l-gass u l-ebda żieda oħra fil-kostijiet ma kienu l-kawża prinċipali tad-dannu. Kienet il-pressjoni fuq il-prezzijiet eżerċitata mill-importazzjonijiet mill-pajjiżi kkonċernati li ma ppermettietx lill-industrija tal-Unjoni tgħaddi ż-żidiet fil-kostijiet permezz tal-prezzijiet tal-bejgħ.

5.2.6. Ċertu UAN mixtri u mibjugħ minn produtturi tal-Unjoni

(181) Diversi partijiet qalu li d-dannu eventwalment imġarrab minn xi produtturi tal-Unjoni kkawżawh huma stess minħabba li xi produtturi tal-Unjoni xtraw l-UAN.

(182) L-investigazzjoni wriet li xi produtturi tal-Unjoni jew il-fergħat kummerċjali tagħhom xtraw xi UAN mingħand importaturi jew kummerċjanti fl-Unjoni sabiex jissodisfaw ċerti ordnijiet jew għal raġunijiet loġistiċi. Minħabba li UAN minn diversi sorsi jitħallat fit-tankijiet u l-fatt li xi drabi dawn it-tankijiet jiġu kondiviżi minn diversi atturi fis-suq, ma jistax jiġi eskluż li l-produtturi tal-Unjoni fil-fatt reġgħu xraw xi UAN preċedentement mibjugħ minnhom. Fi kwalunkwe każ, ix-xiri tal-UAN mill-produtturi tal-Unjoni kien negliġibbli f'termini ta' volumi meta mqabbla mal-bejgħ ġenerali tal-Unjoni.

(183) Il-pretensjoni magħmula minn produttur esportatur Russu li xi produtturi tal-Unjoni jbigħu l-UAN fl-Unjoni bi prezzijiet imnaqqsa taħt il-prezz tas-suq ma kienet issostanzjata b'ebda evidenza.

(184) Fid-dawl ta' dan ta' hawn fuq, ġie konkluż b'mod provviżorju li l-ebda waħda mill-operazzjonijiet hawn fuq imsemmija ma kellha impatt sinifikanti fuq is-sitwazzjoni dannuża tal-industrija tal-Unjoni.

5.2.7. Fatturi oħra

(185) Matul l-investigazzjoni, xi partijiet irreferew għal fatturi oħra bħala xpruni tas-sitwazzjoni dannuża tal-industrija tal-Unjoni. Dawn il-fatturi l-oħra jinkludu i) l-istaġjonalità tal-prezzijiet tal-UAN, ii) il-kapaċitajiet ta' varjazzjoni tal-produtturi tal-Unjoni, iii) il-provvisti irregolari minn xi produtturi tal-Unjoni u iv) pjattaforma diġitali li tbigħ il-fertilizzanti fuq il-web bi prezzijiet aggressivi.

(186) L-investigazzjoni madankollu wriet li i) billi l-analiżi saret fuq il-bażi ta' perjodu ta' 12-il xahar, l-effett ta' kwalunkwe staġjonalità fil-prezzijiet tal-UAN huwa kkumpensat, li ii) il-produtturi tal-Unjoni jirrikorru għall-kapaċitajiet ta' varjazzjoni bħala miżura protettiva, li iii) ċerti provvisti irregolari minn xi produtturi tal-Unjoni kienu minħabba operazzjonijiet normali ta' manutenzjoni u li iv) il-bejgħ online tal-UAN, limitat, sar bi prezzijiet simili tas-suq.

(187) Għalhekk ġie konkluż b'mod provviżorju li l-ebda wieħed minn dawn il-fatturi ma kien xprun tas-sitwazzjoni dannuża tal-industrija tal-Unjoni.

5.3. Konklużjoni dwar il-kawżalità

(188) Matul il-perjodu kkunsidrat u fl-isfond tat-tnaqqis fil-konsum fl-Unjoni, il-volumi tal-importazzjonijiet mill-pajjiżi kkonċernati u l-ishma tagħhom mis-suq żdiedu b'mod sinifikanti filwaqt li l-prezzijiet mill-pajjiżi kkonċernati naqsu b'medja ta' 33 %. Iż-żieda fis-sehem mis-suq tal-importazzjonijiet ħabtet ma' tnaqqis simili fis-sehem mis-suq għall-industrija tal-Unjoni. Meta wieħed jiftakar li l-UAN huwa komodità sensittiva għall-prezzijiet, li s-sehem mis-suq tal-importazzjonijiet mill-pajjiżi kkonċernati kien ta' 37,7 % fil-perjodu ta' investigazzjoni, u li dawk l-importazzjonijiet saru bi prezzijiet li waqqgħu l-prezzijiet tal-industrija tal-Unjoni, tali importazzjonijiet ipproduċew effetti dannużi sostanzjali. Il-pressjoni tal-prezzijiet mill-importazzjonijiet mill-pajjiżi kkonċernati fuq il-produtturi tal-Unjoni kienet partikolarment dannuża fl-2017 u fil-perjodu ta' investigazzjoni meta l-kostijiet kienu qegħdin jiżdiedu. Pressjoni bħal din ikkawżat id-deterjorament tal-indikaturi tal-prestazzjoni tal-industrija tal-Unjoni u wasslet għal telf fil-perjodu ta' investigazzjoni.

(189) L-analiżi fil-premessi minn (171) sa (188) hawn fuq sabet li l-ebda fattur ieħor ma kellu impatt sinifikanti fuq is-sitwazzjoni dannuża tal-industrija tal-Unjoni.

(190) Abbażi ta' dan ta' hawn fuq, il-Kummissjoni kkonkludiet f'dan l-istadju li l-ħsara materjali lill-industrija tal-Unjoni kienet ikkawżata mill-importazzjonijiet oġġett ta' dumping mill-pajjiż ikkonċernat u l-fatturi l-oħra, meta kkunsidrati separatament jew flimkien, ma kinux jiksru r-rabta ta' kawżalità.

(191) Il-Kummissjoni ddistingwiet u sseparat l-effetti tal-fatturi kollha magħrufa dwar is-sitwazzjoni tal-industrija tal-Unjoni mill-effetti dannużi tal-importazzjonijiet li huma l-oġġett ta' dumping. L-effett tal-biċċa l-kbira ta' dawn il-fatturi prattikament ma kienx jeżisti, filwaqt li l-effett tal-evoluzzjoni tal-prezzijiet tal-gass fuq l-iżviluppi negattivi tal-industrija tal-Unjoni f'termini ta' tnaqqis fil-profitti kien limitat.

6. LIVELL TAL-MIŻURI

(192) Sabiex tiddetermina l-livell tal-miżuri, il-Kummissjoni eżaminat jekk dazju aktar baxx mill-marġni tad-dumping ikunx suffiċjenti biex jitneħħa d-dannu kkawżat mill-importazzjonijiet li huma l-oġġett ta' dumping għall-industrija tal-Unjoni.

(193) Fil-każ preżenti, l-ilmentaturi allegaw l-eżistenza ta' distorsjonijiet fil-materja prima skont it-tifsira tal-Artikolu 7(2a) tar-Regolament bażiku fir-rigward ta' wieħed mill-pajjiżi investigati, jiġifieri r-Russja. Il-valutazzjoni li tikkonċerna r-Russja tinsab fit-Taqsima 6.3 hawn taħt.

(194) Wieħed mill-produtturi esportaturi Russi li kkooperaw sostna li l-applikazzjoni potenzjali tad-dispożizzjonijiet tal-Artikolu 7(2a) tar-Regolament bażiku fir-rigward tar-Russja tkun diskriminatorja, billi d-distorsjonijiet fil-materja prima skont it-tifsira ta' dan l-Artikolu japplikaw ukoll għas-swieq tal-gass naturali f'TT u fl-Istati Uniti.

(195) Il-Kummissjoni eżaminat dawn il-pretensjonijiet u kkonkludiet b'mod provviżorju li: (a) l-allegat sussidjar tax-xiri tal-gass naturali użat mill-produttur tal-UAN f'TT ma jaqax taħt id-distorsjonijiet fil-materja prima elenkati fl-Artikolu 7(2a) tar-Regolament bażiku. (b) għalkemm il-projbizzjoni allegata tal-esportazzjonijiet tal-gass naturali mingħajr awtorizzazzjoni minn qabel fl-Istati Uniti tista' potenzjalment taqa' taħt id-distorsjonijiet fil-materja prima elenkati fl-Artikolu 7(2a) tar-Regolament bażiku, is-sistema użata ta' liċenzjar tal-esportazzjoni tidher li hija ta' natura awtomatika u t-tariffa negliġibbli tal-liċenzja ma taffettwax il-prezz tal-esportazzjoni.

(196) Għalhekk, il-Kummissjoni ċaħdet provviżorjament il-pretensjoni ta' trattament diskriminatorju fl-applikazzjoni tal-Artikolu 7(2a) tar-Regolament bażiku fir-rigward tar-Russja.

6.1. Eżami tal-marġni adegwat biex jitneħħa d-dannu lill-industrija ta' Unjoni għal Trinidad u Tobago u għall-Istati Uniti tal-Amerka

(197) Il-Kummissjoni l-ewwel stabbiliet l-ammont ta' dazju neċessarju biex jiġi eliminat id-dannu mġarrab mill-industrija tal-Unjoni fin-nuqqas ta' distorsjonijiet fis-sens tal-Artikolu 7(2a) tar-Regolament bażiku. F'dan il-każ, id-dannu jiġi eliminat jekk l-industrija tal-Unjoni tkun kapaċi tkopri l-kostijiet tal-produzzjoni tagħha, inklużi dawk il-kostijiet li jirriżultaw minn Ftehimiet Ambjentali Multilaterali, u l-protokolli taħthom, li tagħhom l-Unjoni hija parti, u mill-Konvenzjonijiet tal-ILO elenkati fl-Anness Ia tar-Regolament bażiku, u tikseb profitt raġonevoli (“profitt fil-mira”).

(198) Skont l-Artikolu 7(2c) tar-Regolament bażiku, sabiex tistabbilixxi l-profitt fil-mira, il-Kummissjoni qieset il-fatturi li ġejjin: il-livell ta' profittabbiltà qabel iż-żieda fl-importazzjonijiet mill-pajjiż li qed jiġi investigat, il-livell ta' profittabbiltà meħtieġ sabiex ikopri l-kostijiet u l-investimenti kollha, ir-riċerka u żvilupp (R&Ż) u l-innovazzjoni, u l-livell ta' profittabbiltà li wieħed għandu jistenna f'kundizzjonijiet normali ta' kompetizzjoni.

(199) Kif jidher fit-Tabella 2, fl-2016 l-importazzjonijiet mill-pajjiżi kkonċernati bdew jiżdiedu. Kwalunkwe marġni ta' profitt għal dan l-għan għalhekk jeħtieġ li jkun ġej mis-snin ta' qabel. Sabiex jiġi evitat li tintuża sena ta' profitt eċċezzjonali, ġie deċiż li jintuża l-profitt medju ponderat miksub mill-industrija tal-Unjoni matul il-perjodu 2013-2015. Il-profitt fil-mira miksub b'dan il-mod, li kien jammonta għal 10 %, tqies li jirrappreżenta profitt tajjeb f'kundizzjonijiet normali ta' kompetizzjoni.

(200) Produttur tal-Unjoni wieħed fil-kampjun sostna li l-Kummissjoni għandha żżid mal-profitt fil-mira l-investimenti ppjanati li ma ġewx implimentati matul il-perjodu kkunsidrat. Il-Kummissjoni investigat din il-pretensjoni skont l-Artikolu 7(2c) tar-Regolament bażiku. Madankollu, il-kumpanija kkonċernata ma kinitx kapaċi tipprovdi evidenza dokumentarja biex issostni din il-pretensjoni, li għalhekk, provviżorjament ma ntlaqgħetx.

(201) Skont l-Artikolu 7(2d) tar-Regolament bażiku, bħala pass finali, il-Kummissjoni vvalutat il-kostijiet futuri li jirriżultaw minn Ftehimiet Ambjentali Multilaterali, u l-protokolli taħthom, li għalihom l-Unjoni hija parti, u mill-Konvenzjonijiet tal-ILO elenkati fl-Anness Ia tar-Regolament bażiku, li se ġġarrab l-industrija tal-Unjoni matul il-perjodu tal-applikazzjoni tal-miżura skont l-Artikolu 11(2). Fuq il-bażi tal-evidenza disponibbli, il-Kummissjoni stabbiliet kost addizzjonali ta' 3,7 % li ġie miżjud mal-prezz mhux dannuż. Nota għal-fajl dwar kif il-Kummissjoni stabbiliet dan il-kost addizzjonali tinsab fil-fajl għall-ispezzjoni mill-partijiet interessati.

(202) Dawn il-kostijiet kienu jinkludu l-kostijiet futuri addizzjonali sabiex tiġi żgurata l-konformità mal-Iskema tal-UE għan-Negozjar ta' Emissjonijiet (EU ETS). L-EU ETS hija pedament tal-politika tal-UE għall-konformità mal-Ftehimiet Ambjentali Multilaterali. Tali kostijiet addizzjonali ġew ikkalkulati fuq il-bażi tal-Kwoti tal-UE addizzjonali medji stmati ta' Emissjonijiet (EUA) li jridu jinxtraw matul il-ħajja tal-miżuri. L-EUAs użati fil-kalkolu kienu netti mill-kwoti riċevibbli mingħajr ħlas u, bħall-kostijiet kollha tal-produzzjoni, kienu vverifikati sabiex jiġi żgurat li kienu allokati korrettement għall-prodott ikkonċernat. Il-kostijiet tal-EUAs ġew estrapolati sabiex jittieħed kont tal-varjazzjoni mistennija fil-prezzijiet matul il-ħajja tal-miżuri. Is-sors ta' dawn il-prezzijiet proġettati hija estrazzjoni minn Bloomberg New Energy Finance bid-data tat-8 ta' Frar 2019 Il-prezz medju proġettat għall-EUAs għal dan il-perjodu huwa ta' EUR 24,14 / tunnellata ta' CO2 iġġenerat.

(203) Fuq din il-bażi, il-Kummissjoni kkalkulat prezz mhux dannuż tal-prodott simili għall-industrija tal-Unjoni.

(204) Il-Kummissjoni mbagħad stabbiliet il-livell ta' eliminazzjoni tad-dannu fuq il-bażi ta' tqabbil tal-prezz medju ponderat tal-importazzjoni tal-produtturi esportaturi f'TT u fl-Istati Uniti li kkooperaw, kif stabbilit għall-kalkoli tat-twaqqigħ tal-prezz, mal-prezz medju ponderat mhux dannuż tal-prodott simili mibjugħ mill-produtturi tal-Unjoni fil-kampjun fis-suq tal-Unjoni matul il-perjodu ta' investigazzjoni. Kull differenza li tirriżulta minn dan it-tqabbil ġiet espressa bħala perċentwal tal-valur CIF medju ponderat tal-importazzjoni. Ir-riżultati ta' dawn il-kalkoli huma mniżżla fit-tabella li ġejja: Pajjiż Kumpanija Marġni tad-dumping (%) Marġni tal-bejgħ bil-prezz imwaqqa' (%) Trinidad u Tobago Methanol Holdings (Trinidad) Limited 55,9 16,3 Trinidad u Tobago Il-kumpaniji l-oħrajn kollha 55,9 16,3 L-Istati Uniti tal-Amerka CF Industries Holdings, Inc. 37,3 22,6 L-Istati Uniti tal-Amerka Il-kumpaniji l-oħrajn kollha 37,3 22,6

6.2. Eżami tal-marġni adegwat biex jitneħħa d-dannu lill-industrija tal-Unjoni għar-Russja

6.2.1. Tqabbil bejn il-marġni tad-dumping u l-marġni tal-bejgħ bil-prezz imwaqqa'

(205) Skont l-Artikolu 7(2) tar-Regolament bażiku, il-Kummissjoni l-ewwel eżaminat fir-rigward tar-Russja, jekk il-marġni tad-dumping stabbilit provviżorjament, ikunx ogħla mill-marġni adegwat biex jitneħħa d-dannu lill-industrija tal-Unjoni. Għal dan l-għan, sar tqabbil bejn il-prezz medju ponderat tal-importazzjoni tal-produtturi esportaturi fir-Russja li kkooperaw, u l-prezz fil-mira tal-industrija tal-Unjoni kif spjegat fit-Taqsima 6.1 hawn fuq. Ir-riżultat ta' dawn il-kalkoli jidher fit-tabella ta' hawn taħt. Pajjiż Kumpanija Marġni tad-dumping (%) Marġni tal-bejgħ bil-prezz imwaqqa' (%) Ir-Russja PJSC Acron 31,9 12,5 Ir-Russja Novomoskovsky Azot JSC 34,0 15,8 Ir-Russja Nevinnomyssky Azot JSC 34,0 15,8 Ir-Russja Il-kumpaniji l-oħrajn kollha 34,0 13,6

(206) Billi l-marġni tal-bejgħ bil-prezz imwaqqa' hekk ikkalkolat kien aktar baxx mill-marġni tad-dumping, il-Kummissjoni ġiet eżaminata kif meħtieġ skont l-Artikolu 7(2a) tar-Regolament bażiku.

6.3. Distorsjonijiet fil-materja prima

(207) Fl-ilment, l-ilmentatur ipprovda evidenza suffiċjenti li hemm distorsjonijiet fil-materja prima skont it-tifsira tal-Artikolu 7(2a) tar-Regolament bażiku fir-rigward tal-prodott ikkonċernat fir-Russja. Skont l-evidenza fl-ilment, il-gass naturali, li jammonta għal ferm aktar minn 17 % tal-kost tal-produzzjoni tal-prodott ikkonċernat, huwa suġġett għal ipprezzar doppju fir-Russja.

(208) Għalhekk, kif tħabbar fin-notifika ta' bidu, skont l-Artikolu 7(2a) tar-Regolament bażiku, fil-valutazzjoni tal-livell xieraq tal-miżuri fir-rigward tar-Russja, il-Kummissjoni eżaminat l-allegata distorsjoni u kull distorsjoni oħra koperta mill-Artikolu 7(2a) tar-Regolament bażiku, fir-Russja.

(209) Il-Kummissjoni l-ewwel identifikat il-materja prima prinċipali użata fil-produzzjoni tal-prodott ikkonċernat minn kull produttur esportatur li kkoopera. Bħala materja prima prinċipali ġiet ikkunsidrata dik il-materja prima li hija probabbli li tirrappreżenta mill-anqas 17 % tal-kost tal-produzzjoni tal-prodott ikkonċernat.

(210) Il-Kummissjoni stabbiliet li l-gass naturali huwa l-materja prima prinċipali għall-produzzjoni tal-prodott ikkonċernat. L-investigazzjoni kkonfermat li huwa jammonta għal aktar minn 17 % mill-kost tal-produzzjoni tal-UAN għaż-żewġ produtturi esportaturi Russi li kkooperaw, kif mitlub mill-Artikolu 7(2a). Għaż-żewġ kumpaniji, fuq il-bażi tal-informazzjoni pprovduta minnhom, il-kost tal-gass fil-kost totali tal-produzzjoni tal-UAN kien jammonta għal aktar minn 50 %, bil-prezzijiet tal-gass kif irrappurtati mill-kumpaniji. Bl-aġġustament għall-gass kif deskritt fil-premessi minn (52) sa (55) u minn (59) sa (60), il-kost tal-gass fil-kost totali tal-produzzjoni tal-UAN huwa fil-medda ta' 70 % sa 85 %.

(211) Il-Kummissjoni mbagħad eżaminat jekk il-gass naturali użat fil-produzzjoni tal-prodott ikkonċernat huwiex mgħawweġ b'waħda mill-miżuri elenkati fl-Artikolu 7(2a) tar-Regolament bażiku: skemi ta' pprezzar doppju, taxxi fuq l-esportazzjoni, soprataxxi fuq l-esportazzjoni, kwoti fuq l-esportazzjoni, projbizzjoni tal-esportazzjoni, taxxa fiskali fuq l-esportazzjoni, rekwiżiti ta' liċenzjar, prezz minimu tal-esportazzjoni, tnaqqis jew irtirar tar-rifużjoni tat-taxxa fuq il-valur miżjud (VAT), restrizzjoni fuq il-punt tal-iżdoganar għall-esportaturi, lista ta' esportaturi kwalifikati, obbligu tas-suq domestiku, estrazzjoni ristretta. Għal dan l-għan il-Kummissjoni eżaminat ir-Regolamenti rilevanti tal-Federazzjoni Russa, is-sottomissjonijiet tal-partijiet interessati, inklużi mill-GOR, rapporti u studji pubblikament disponibbli (16), il-kontijiet annwali awditjati tal-fornituri tal-gass Russi u dokumenti strateġiċi tal-GOR (17).

(212) Il-Kummissjoni stabbiliet li waħda mill-miżuri elenkati bħala distorsjonijiet fil-materja prima fit-tieni paragrafu tal-Artikolu 7(2a), jiġifieri t-taxxa fuq l-esportazzjoni (ta' 30 %) (18), kienet teżisti u affettwat il-bejgħ tal-gass naturali fir-Russja matul il-PI.

(213) Barra minn hekk, il-proprjetarju tas-Sistema Unifikata tal-Provvista tal-Gass (“UGSS”) huwa mogħti d-dritt esklużiv għall-esportazzjoni tal-gass fi stat gassuż. Il-liġi tistipula wkoll li l-proprjetarju tal-UGSS jista' jkun biss entità kkontrollata mill-Istat. Għalhekk, Gazprom tgawdi l-unika liċenzja għall-esportazzjoni tal-gass naturali. Is-sitwazzjoni kif deskritta tista' tikkwalifika jew bħala miżura ta' “rekwiżiti ta' liċenzjar” jew bħala miżura ta' “lista ta' esportaturi kwalifikati”.

(214) Fl-aħħar nett, l-ilmentatur irrefera għall-ipprezzar doppju tal-gass naturali bħala distorsjoni potenzjali fil-materja prima. L-investigazzjoni fil-fatt sabet evidenza li tindika l-eżistenza ta' pprezzar doppju fir-ri